title: Melbu

text: Melbu on kylä Hadselin kunnassa Nordlandin läänissä Norjan pohjoisosassa. Melbu on Stokmarknesin ohella toinen Hadselin taajamista. Kylän asukasluku oli 2 207 vuonna 2013. Paikallinen väestö saa elantonsa pääasiallisesti kalastuselinkeinosta. Myös matkailu lauttasatamineen vilkastuttaa kylää huomattavasti. Kylässä on hotelli, useita ravintoloita ja elintarvikekauppoja.


title: Melbu

text: Eurooppatie E10 Ruotsin Luulajasta Lofoottien Å:n kylään kulki aiemmin Melbun kautta. Vuoden 2007 loppuun asti E10:tä käyttävien täytyi ylittää Melbun ja Austvågøyn saarella sijaitsevan Fiskebølin välinen salmi autolautalla. Tämän jälkeen uusi tieyhteys tunneleineen valmistui Lofooteille ja E10 ohjattiin kulkemaan ohi Melbun.


title: Melbu

text: Lähin lentokenttä sijaitsee 25 kilometrin etäisyydellä Stokmarknesissa.


Venäjän federaation turvallisuusneuvosto (; СБРФ, SBRF) on Venäjän presidentinhallinnon direktoraatin tasoinen osasto, joka konsultoi kansallisen turvallisuuden asioissa. Puheenjohtajana on Venäjän federaation presidentti. Siihen kuuluvat pysyvinä jäseninä duuman ja liittoneuvoston puhemies, sihteeri, ulkomaantiedustelun (SVR) johtaja, presidentinhallinnon johtaja, FSB:n päällikkö ja avainalojen ministerit: pääministeri, puolustusministeri, sisä- ja ulkoministeri.


title: Benetton B196

text: Benetton B196 oli Ross Brawnin ja Rory Byrnen suunnittelema Formula 1 -auto, jota Benetton-talli käytti kaudella 1996. Autoa ajoivat Ferrarilta Benettonille siirtyneet Jean Alesi ja Gerhard Berger.


title: Benetton B196

text: Hallitsevana valmistajien maailmanmestarina ja uusilla kuljettajilla kauteen lähenyt Benetton joutui vähitellen luopumaan parhaan tallin asemasta. Kuljettajat Jean Alesi ja Gerhard Berger pitivät autoa vaikeana ajettavana, koska se oli rakennettu edelliskaudella Michael Schumacherin erilaisen ja epätavallisen ajotyylin mukaiseksi. Alesi saavutti kuitenkin kahdeksan palkintosijaa ja Berger kaksi, mutta tallin suureksi pettymykseksi yhtään voittoa ei tullut. Berger oli lähellä voittoa Saksan GP:ssa, mutta hänen epäonnekseen autosta hajosi moottori vain kolme kierrosta ennen ruutulippua.


title: Benetton B196

text: Talli menetti valmistajien mestaruussarjan toisen sijan kauden viimeisessä kilpailussa Ferrarille, kun Benettonin molemmat kuljettajat sortuivat virheisiin.


title: Benetton B196

text: (lihavointi tarkoittaa paalupaikkaa)


title: Pöyrysjärvi

text: Pöyrysjärvi on järvi Myrskylän ja Orimattilan rajalla. Järven ympärillä oleva neva Pöyryssuo luokitellaan Päijät-Hämeen maakunnassa arvokkaaksi luontokohteeksi. Orimattilan kaupunki lisäksi luokittelee Pöyryssuon sen keskellä olevan Pöyrysjärven lisäksi opetuksen kannalta tärkeäksi kohteeksi suotyyppien ja suoeläimistön suojelualueena. Nevan pinta-ala Pöyrysjärven ympärillä on 30 ha.


title: Pöyrysjärvi

text: Pöyrysjärvi suurelta osaltaan kuuluu Myrskylän Kylmäsuon puoleiselle alueelle kunnanrajaa. Siitä vain pieni osa luoteisrannasta kuuluu Orimattilan Pakaan kylään.


title: Pöyrysjärvi

text: Alue on ympäröivien entisten maatilojen, nykyään myös asuinkiinteistönä ja lomakiinteistöinä Orimattilassa ja Myrskylässä käytettävien kiinteistöjen yhteisvesialuetta ja -vesijättöaluetta, jolle määriteltiin miltei 80 omistavaa kiinteistöä 2000-luvulla vanhojen asiakirjojen perusteella.


title: Pöyrysjärvi

text:
Pöyrysjärven rannat ovat suota ja asumattomat. Järven eteläpuolisessa metsässä Orimattilan puolella kunnanrajaa on metsästysseuran metsästysmaja, jossa on sauna. Metsästysmajaa käytetään myös Etelä-Suomen sotilasläänin suurten sotaharjoitusten tukeutumiskohtana. Metsä on aikaisemmin kuulunut Hilsdalin kartanoon, mutta nykyään se kuuluu metsästysseuralle.
Pöyrysjärvi kuuluu Myrskylänjoen valuma-alueeseen. Saman valuma-alueen muista järviä Myrskylässä ovat Isojärvi, Vähäjärvi, Muttilanjärvi, Siippo, Sopajärvi, Kirkkojärvi ja Sulkavanjärvi. Orimattilan kaupungin ympäristötoimi on mitannut veden laadun 2001, 2006 ja 2011.


title: Konfidential

text: Konfidential on yhdysvaltalaisen hard rock -yhtye Kissin konserttivideo. Video julkaistiin 16. elokuuta 1993 VHS-formaatissa ja myöhemmin DVD-formaatissa yhdessä "X-treme Close-Up" -videotallenteen kanssa.


title: Konfidential

text: Video on nauhoitettu yhtyeen Revenge Tour -konserttikiertueella 27.–29. marraskuuta 1992 Auburn Hillsissä, Indianapoliksessa ja Clevelandissa. Videotallenne sisältään yhden konserttiesiintymisen, 1970-luvun konserteissa kuvattuja kappaleita sekä materiaalia yhtyeestä lavan takana. Video ylitti kultalevymyyntimäärän nopeasti julkaisunsa jälkeen.


title: Olympus µ 760

text: Olympus µ 760 on Olympuksen maaliskuussa 2007 julkaisema digitaalikamera. Se on sateenkestävä ja metallirunkoinen ja se on varustettu muun muassa 7,1 megapikselin CCD-kennolla, 3 x optisella zoomilla, 2,5 tuuman nestekidenäytöllä ja roiskevesitiiviillä metallirungolla. Kamera tukee xD-muistikorttistandardia ja toimii Litium-ion Li-42B-akulla. Se painaa ilman akkua ja muistikorttia 120 grammaa.


title: Takiainen (yhtye)

text: Takiainen oli suomalainen yhtye. Yhtye perustettiin vuonna 1997 ja se lopetti toimintansa 2005. Yhtye voitti Ääni ja Vimma -bändikilpailun vuonna 2003.


title: Takiainen (yhtye)

text: Yhtye aloitti toimintansa vuonna 1997 soittamalla covereita nimellä Paniikki. Pian yhtye ryhtyi tekemään kappaleensa itse ja vuonna 1998 nimeksi muutettiin Takiainen. Alkuperäiseen kokoonpanoon kuuluivat Paula (kitara), Katri (basso), Johanna (laulu) ja Nina (rummut). Yhtye julkaisi kolme demoa ja vuonna 2000 ilmeistyi ensimmäinen EP "Päällä", jonka julkaisi Zen Garden. Vuonna 2001 Nina jätti yhtyeen ja rumpaliksi tuli Riikka. Heinäkuussa 2002 laulaja Johanna lähti yhtyeestä ja Katri ryhtyi hoitamaan myös lauluosuuksia. Vuonna 2003 Takiainen osallistui Ääni ja Vimma -bändikilpailuun ja voitti sen. Tämän jälkeen Johanna Kustannus teki yhtyeen kanssa sopimuksen ja 2004 ilmestyi yhtyeen ainoaksi jäänyt pitkäsoitto "Alasti". Viimeinen keikka kokoonpanolla Katri, Paula ja Riikka soitettiin Semifinaalissa 30.3.2005. Tämän jälkeen Katri ja Riikka soittivat vielä muutaman puoliakustisen keikan Petri Hellgrenin kanssa. Maaliskuussa 2006 yhtye ilmoitti lopettavansa toimintansa kokonaan. Katrin ja Riikan uusi yhtye on nimeltään Raadelma.


title: Västerbron

text: Västerbron (”Länsisilta”) on Tukholmassa sijaitseva silta, joka kurottautuu Södermalmilta Långholmenin ja Riddarfjärdenin ylitse Mariebergin kaupunginosaan Kungsholmenille. Silta avattiin liikenteelle 20. marraskuuta 1935. Silta on noin 600 metriä pitkä. Veden ylittävä osuus on pituudeltaan noin 340 metriä ja muodostuu kahdesta teräsjänteestä.


title: Västerbron

text: Västerbron sisältyi vuonna 1928 laadittuun Tukholman ensimmäiseen yleiskaavaan ja se rakennettiin 1931–1935. Sillan suunnittelivat arkkitehdit Birger Borgström, David Dahl ja Paul Hedqvist, ja sen rakennuttivat insinöörit Salomon Kasarnowsky ja Ernst Nilsson. Se vastaa pitkälti suunnitelmaa, jolla saksalaiset arkkitehdit olivat voittaneet sillasta vuonna 1930 pidetyn suunnittelukilpailun. Västerbron oli ensimmäinen Tukholman alueelle rakennettu silta, jonka avulla Mälarenin yli kulkeva liikenne saattoi kiertää Stadsholmenin saaren muodostaman pullonkaulan. Silta on 602 metrin kokonaispituudellaan ja runsaan 200 metrin jännevälillään edelleen Ruotsin pisin teräksinen kaarisilta.


title: Tranebergin silta

text: Tranebergin silta () on Tukholmassa sijaitseva silta, joka yhdistää Kungsholmenin saaren ja Tranebergin kaupunginosan sekä samalla kantakaupungin ja Länsi-Tukholman. Siltaa ylittävät kävelijät, pyöräilijät, autoilijat sekä Tukholman metron vihreä linja. Se on 450 metriä pitkä, 27 metriä leveä sekä 32 metriä korkea.


title: Tranebergin silta

text: Vuonna 1934 valmistuneen sillan suunnittelivat arkkitehdit Paul Hedquist ja David Dahl, ja sen rakennuttivat insinöörit Ernst Nilsson ja Salomon Kasarnowsky sveitsiläisen betoniasiantuntija E. Freyssinet’n avustuksella. Silta kunnostettiin ja uusittiin 2000-luvulla. Valmistuessaan Tranebergsbron oli jänneväliltään maailman pisin betonisilta. Sen jänneväli on noin 180 metriä.


title: Tranebergin silta

text: Ensimmäisen sillan samalle paikalle rakennutti jo kuningas Kustaa III saadakseen kulkuyhteyden Tukholmasta Drottningholmin linnaan.


title: Aelita (elokuva)

text: Aelita (), myös Aelita: Queen of Mars, on vuonna 1924 valmistunut neuvostoliittolainen mykkäelokuva, joka perustuu Aleksei Tolstoin samannimiseen kirjaan.


title: Hanko-Pohjoinen

text: Hanko-Pohjoinen (, ) on seisake Hangon kaupungissa Suomen rataverkkoon kuuluvalla rataosalla Karjaa–Hanko. Liikennepaikka sijaitsee noin kilometrin päässä Hangon rautatieasemalta pohjoiseen ratapihan päädyssä. Seisakkeella pysähtyvät Karjaan ja Hangon väliset taajamajunat. Seisakkeen liikennepaikkarakennus paloi vuonna 2011 ja on purettu.


title: Hanko-Pohjoinen

text: Seisake sijaitsee 25-tien tasoristeyksen vieressä.


title: Hanko-Pohjoinen

text: Hanko-Pohjoinen on myös postitoimipaikka, postinumerolla 10960.


title: Shoshana Bean

text: Shoshana Elise Bean (s. 1. syyskuuta 1977 Olympia, Washington) on yhdysvaltalainen teatterinäyttelijä ja laulaja, joka tunnetaan parhaiten rooleistaan Broadwayllä.


title: Shoshana Bean

text: Muutettuaan New Yorkiin Bean sai roolin "Godspell"-musikaalista. Hän oli mukana myös "Hairsprayssä", jossa hän esitti Shelleytä ja toimi sijaisnäyttelijänä Tracy Turnbladin, Velma Von Tusslen ja Penny Pingletonin rooleissa. Lisäksi Bean esiintyi "Leader of the Packin" Yhdysvaltain-kiertueella.


title: Shoshana Bean

text: Bean sai eniten huomiota, kun hänet palkattiin korvaamaan Tony-palkittu Idina Menzel musikaaliin "Wicked". Hän oli aluksi Menzelin sijaisnäyttelijä ennen kuin aloitti virallisesti Elphabana 11. tammikuuta 2005. Hän esiintyi viimeisen kerran 8. tammikuuta 2006. Hän esitti Elphabaa myös "Wickedin" Yhdysvaltain-kiertueella aloittaen 6. syyskuuta 2006. Hän esiintyi Portlandissa, Seattlessa ja Torontossa Megan Hiltyn kanssa. Kiertueen hän lopetti 31. joulukuuta 2006.


title: Shoshana Bean

text: Lähdettyään "Wickedistä" Bean toimi taustalaulajana vuoden 2007 elokuvissa "Hairspray" ja "Lumottu".


title: Shoshana Bean

text: Beanin ensimmäinen sooloalbumi "Superhero" ilmestyi joulukuussa 2008. Sitä seurasivat "O’Farrell Street" vuonna 2013 ja EP "Shadows to Light" vuonna 2014.


title: Konkretismi

text: Konkretismi () oli abstraktin taiteen suuntaus, joka kehittyi 1930-luvulla De Stijl -ryhmän, futuristien ja Kandinskyn taiteesta. Termiä "konkreettinen taide" käytti ensimmäisenä Theo van Doesburg manifestissaan "Manifesto of Concrete Art" vuonna 1930. Van Doesburgin mukaan konkreettisen taiteen tulee olla vapaa kaikista symbolisista yhtymäkohdista todellisuuteen, eikä hänen mielestään mikään ollut niin konkreettista kuin väri, viiva ja pinta. Konkretismi on täysin ei-esittävää taidetta, ja sen ilmaisu on pelkistettyä ja tarkkaa. Peruselementtejä ovat nimenomaan värit sekä pelkistetyt geometriset viivat ja pinnat. Tärkeää on myös komposition jännite ja rytmi.


title: Konkretismi

text: Konkretismi on osa 1900-luvun laajaa modernismin valtavirtaa. Konkretismi määritellään usein konstruktivismin alalajiksi, mutta rajanvedot eivät ole aina yksiselitteisiä. Selkein konkretismin tunnusmerkki on ehdoton abstraktiuden vaatimus. Yleensä esittävää taidetta pidetään konkreettisena ja ei-esittävää abstraktina tai käsitteellisenä, mutta konkretismin mukaan abstrakti ilmaisu on taiteena lopulta konkreettisinta. Konkretismissa luovuttiin yleensä esittävän taiteen pyrkimyksestä tilallisuuteen ja pitäydyttiin kaksiulotteisuudessa. Siitä huolimatta kolmas ulottuvuus on usein teoksissa vahvasti mukana optisena ilmiönä.


title: Konkretismi

text: Suomessa ei-esittävä taide teki läpimurron juuri konkretismina, jota alkoi esiintyä sotien jälkeen. Suuntauksen merkittäviä suomalaisia edustajia ovat Birger Carlstedt ja Juhana Blomstedt.


title: Li Xuemei

text: Li Xuemei (s. 15. tammikuuta 1977 Guanghan, Sichuan) on kiinalainen pikajuoksija, joka on juossut voimassa olevat 100 metrin juoksun ja 200 metrin juoksun Aasian ennätykset.


title: Li Xuemei

text: Hän voitti vuoden 2003 Universiadeissa 200 metrin kilpailun. Lissabonin MM-hallikilpailuissa 2001 hän sijoittui 60 metrillä seitsemänneksi.


title: Milk Inc.

text: Milk Inc. (myös tunnettu nimellä Milk Incorporated) on belgialainen, kolmesta henkilöstä koostuva dance-yhtye. Yhtye oli alkujaan kolmen nuoren tuottajan aloittama studioprojekti. Kyseiset tuottajat olivat nimeltään Regi Penxten, Filip Vandueren ja Ivo Donckers. He olivat jo tuohon aikaan mukana Belgian house-skenessä ja menestyivätkin eri artistinimien alla.


title: Milk Inc.

text: Yhtyeen aloittaessa vuonna 1996, yhtyeen laulajana toimi Nikkie Van Lierop (tunnettu myös nimellä Jade4U) ja hän lauloi ensimmäisellä singlellä ""La Vache"" (englanniksi ""The Cow""). ""La Vache"" oli menestys ympäri Eurooppaa ja etenkin Ranskassa sekä Britanniassa. Sen sijaan yhtyeen kotimaassa Belgiassa kappale ei menestynyt. Ranskan ja Britannian menestyksen myötä levy-yhtiö päätti vaihtaa yhtyeen nimeksi "La Vache", jotta ihmiset muistaisivat sen paremmin ainakin Ranskassa.


title: Milk Inc.

text: Yhtyeen toinen single ""Free Your Mind"" julkaistiin lokakuussa 1997. Tuolloin yhtyeen laulajana toiminut Nikki Van Lierop päätti jättää yhtyeen, sillä hän vaikutti myös Praga Khanissa ja yhtye menestyi tuolloin hyvin USA:ssa. Muutamaksi kuukaudeksi hänen tilalleen tuli Sofie Winters, joka kuitenkin vaihtui Ann Vervoortiin yhtyeen kolmannella singlellä ""Inside Of Me"", joka julkaistiin helmikuussa 1998. Kappale menestyi hyvin klubeilla, mutta ei juurikaan listoilla. Yhtyeen esikoisalbumi ""Apocalypse Cow"" julkaistiin Ranskassa maaliskuussa 1998, yhtyeen nimen vielä ollessa La Vache.


title: Milk Inc.

text:
Joulukuussa 1998 Milk Inc./La Vachelta tuli isompi hitti ""In My Eyes"" ja läpimurto myös Belgiassa tapahtui. Tämän julkaisun myötä yhtyeen nimi vaihtui takaisin Milk Inc. -nimeen myös muualla. Kappale myi kultaa. Seuraavaksi julkaistiin kappale ""Promise"" maaliskuussa 1999 ja se menestyi hyvin Belgian listoilla.
Huhtikuussa 1999 Milk Inc. pokkasi myös Donna-palkinnon kappaleesta ""In My Eyes"". Esikoisalbumi ""Apocalypse Cow"" julkaistiin Belgiassa toukokuussa 1999. Seuraavaksi kesäkuussa 1999 julkaistiin viides single ""Oceans"". Kappaletta on kutsuttu myös vuoden 1999 kesähitiksi. Tästä seuraavana oli tiedossa yhtyeen kuudes single ""Losing Love"", jonka julkaisu tapahtui marraskuussa 1999. Milk
Inc. oli menestynyt niin hyvin, että yhtye pokkasi samana vuonna TMF-palkinnon kategoriassa "paras kotimainen dance-akti". Yhtye esiintyi myös "TMF Christmas 2000" -tapahtumassa, johon he sävelsivät oman joululaulun ""Alone in Christmas"".


title: Milk Inc.

text: Huhtikuussa 2000 yhtye pokkasi erityisen Donna-palkinnon kategoriassa "Best Holidaysong Of The Year". Myös yhtyeen uusi single ""Walk On Water"" julkaistiin. Toukokuussa 2000 Ann Vervoort ilmoitti jättävänsä yhtyeen, koska halusi perustaa levy-yhtiön nimeltään "Benimusa" Ibizalle miesystävänsä Pat Krimsonin kanssa. Hän jätti yhtyeen virallisesti 15. syyskuuta 2000. Syyskuu olikin Milk Inc. -faneille jännittävää aikaa. Uusi laulaja Linda Mertens esiintyi ensi kerran "Hitkracht" -show'ssa ja yhtye esitti samalla uuden kappaleen ""Land Of The Living"". Lokakuussa 2000 yhtye kiersi myös viisi päivää Etelä-Afrikkaa. Belgiassa he pokkasivat palkinnon "parhaasta kotimaisesta kappaleesta" kappaleella ""Walk On Water"". Marraskuussa 2000 yhtye julkaisi toisen albuminsa ""Land Of The Living"".


title: Milk Inc.

text: Helmikuussa 2001 yhtye julkaisi seuraavan singlensä nimeltään ""Livin' A Lie"". Maaliskuussa samaisena vuonna Milk Inc. asettui ehdolle Hollannin TMF-gaalassa. 7. huhtikuuta 2001 he voittivat palkinnon "parhaasta kansainvälisestä dance-aktista". Seuraavana vuorossa olikin sitten järjestyksessään yhdennentoista singlen julkaisu, nimeltään ""Never Again"". Kesän aikana yhtyeellä riittikin esiintymisiä niin Belgiassa, Hollannissa kuin Espanjassakin. Yhtye teki kiertueen myös Saksaan. Samaan aikaan Belgiassa Milk Inc. asettui ehdolle kolmeen kategoriaan vuotuisessa TMF-gaalassa: "Best Dance National", "Best Single National "Never Again"" ja "Best Video "Never Again"". 27. lokakuuta pidetyssä gaalassa yhtye voitti kaksi kolmesta palkinnosta; kategorioissa "Best Dance National" ja "Best Video National". He esittivät gaalassa myös tulevan singlensä ""Wide Awake"". Virallisesti single julkaistiin 3. marraskuuta, samassa Best Of -albumin kanssa, joka sisälsi kappaleita kahdelta edelliseltä albumilta. Mukana tuli myös cd, joka sisälsi kaikki siihen mennessä tehdyt musiikkivideot.


title: Milk Inc.

text:
Helmikuussa 2002 Milk Inc. asettui ehdolle "Hitkrant" -gaalassa Hollannissa, mutta palkintoa ei tällä kertaa tullut. Maaliskuussa yhtye myös käväisi kiertueella Kanadassa. Vuoteen 2002 sijoittuu myös yhtyeen Britannian valloitus. Yhtye aloitti valloituksen ""In My Eyes"" kappaleella, johon he myös kuvasivat videon paikan päällä. Single nousikin Top 10:iin Britanniassa. Heinäkuussa 2002 he tekivät videon toiselle Britanniaan suunnatulle singlelle ""Walk On Water"". Kesän yhtye kiersi Belgiassa, Hollannissa ja Espanjassa. Syyskuussa 2002 ""Walk On Water"" julkaistiin virallisesti yhdessä ""Milk Inc."" -albumin kanssa Britanniassa. ""Walk On Water"" niin ikään kipusi saarivaltion listoilla Top 10:iin. Vuoteen 2002 mahtuu myös kappaleen ""Sleepwalker""
videon kuvaaminen Portugalissa sekä singlen julkaisu 13. toukokuuta 2002. Milk Inc. asettui ehdolle kahteen kategoriaan vuoden 2002 Belgian TMF-gaalassa. Yhtye oli jälleen ehdolla kategorioissa "Best Dance Act" ja "Best Video "Sleepwalker"". 26. lokakuuta pidetyssä gaalassa he pokkasivat palkinnon "Best Dance Act" -kategoriasta. Samalla he esittivät myös uuden kappaleensa ""Breathe Without You"". 27. lokakuuta lähtien he olivat "Smash Hits Tourin" mukana kiertämässä Britanniaa. Myös saarivaltiossa julkaistu ""Land Of The Living"" nousi kahden edellisen singlen tavoin Top 10:in joukkoon.


title: Milk Inc.

text:
Huhtikuun lopussa vuonna 2003 Milk Inc. esitti uuden singlensä ""Time"" Radio Donnan 11-vuotissyntymäpäivillä. Myös ensimmäinen vierailu Skandinaviaan varmistui tuolloin. Syyskuussa 2003 oli seuraavan uuden singlen ""The Sun Always Shines On TV"" julkaisu. Myös Saksassa julkaistiin kaksi seuraavaa singleä; ""Time"" ja ""Breathe Without You"". Yhtyeen uusimman hitin myötä he myös pääsivät esiintymään enemmän TV:n puolella. Vuonna 2003 Milk Inc. asettui ehdolle peräti kolmessa eri TMF-gaalassa. "Beste Dance" -kategoriasta he kävivät palkinnon pokkaamassa. 6. lokakuuta
2003 olikin sitten uuden ""Closer"" albumin vuoro. Lokakuussa niin ikään alkoi ""The Sun Always Shines On TV"" singlen ns. maailmanlaajuinen julkaisu. Albumi ""Closer"" julkaistiin myös useassa maassa.


title: Milk Inc.

text: 14. kesäkuuta 2004 julkaistiin yhtyeen seuraava single ""I Don't Care"", jossa Sylver -yhtyeen Silvy De Bie duetoi Linda Mertensin kanssa. Maaliskuussa Milk Inc. asettui ehdolle Hollannin TMF-gaalassa, mutta Special D vei palkinnon kategoriassa "Best Dance International", jossa Milk Inc. oli myös ehdolla. Huhtikuussa yhtyeellä oli kolme esiintymistä Yhdysvalloissa sekä yksi iso dance-tapahtuma Venäjällä. Britanniassa ""The Sun Always Shines On TV"" julkaistiin 12" vinyylillä, jossa oli kaksi uutta remixiä kappaleesta. Elokuussa Milk Inc. julkaisi kolmen cd:n "Best Of" -boxin Australiassa. Syyskuussa yhtye julkaisi uuden ""Whisper"" singlen. Vuoden 2004 TMF-gaalassa Milk Inc. pokkasi jälleen palkinnot "Best Dance Act" ja sekä myös "Life Time Achievement Award". Myös yhtyeen ensimmäinen DVD, jossa on kaikki musiikkivideot sekä akustiset versiot julkaistiin TMF-gaalan jälkeen lokakuussa.


title: Milk Inc.

text:
Vuoden 2005 alussa Milk Inc. oli tukemassa "Tsunami 1212" -tapahtumaa Belgiassa. 1. maaliskuuta 2005 ""The Sun Always Shines On TV"" julkaistiin Yhdysvalloissa ja myös maaliskuun lopussa järjestettiin
iso "BelgaDance" -tapahtuma, jossa yhtye esitti uuden ""Blind"" kappaleensa ja yhtyeen Regi Penxten
valittiin tapahtumassa parhaaksi tuottajaksi. Toukokuussa 2005 Milk Inc. teki kahden päivän kiertueen Norjaan. Kesäkuussa oli ""Time"" singlen julkaisun vuoro Yhdysvalloissa ja elokuussa myös albumi ""Closer"" julkaistiin Yhdysvaltain maaperällä. Ja kuten lähes joka vuosi myös vuonna 2005 Milk Inc. sai "Best Dance Act" palkinnon vuotuisessa TMF-gaalassa. 1. lokakuuta 2005 he voittivat kymmenennen TMF-palkintonsa ja samassa myös esittivät uuden kappaleen ""Go To Hell"". Lokakuussa ""Go To Hell"" single julkaistiin myös virallisesti. Yhtye julkaisi myös ""Milk Inc. Essential"" albumin, joka sisältää kaikki edelliset singlet.


title: Milk Inc.

text: 30. syyskuuta 2006 järjestettiin yhtyeen ensimmäinen konsertti Sportpaleis-areenalla Antwerpenissä. Tapahtuma oli nimeltään ""Supersized"", aivan kuten vuonna 2006 julkaistu uusin albumi. Albumilta on julkaistu myös kolme singleä: ""Tainted Love"", ""Run"" sekä ""No Angel"" artikkelissa edellä mainittujen ""Whisper"", ""Blind"" ja ""Go To Hell"" biisien lisäksi. Konsertti juhlisti yhtyeen 10-vuotista taivalta. Heinäkuussa 2007 Milk Inc. julkaisi uuden singlen nimeltään ""Sunrise"". Syyskuussa 2007 järjestettiin ""Supersized II"" Antwerpenissä Sportpaleis-areenalla. Konsertissa he esittivät myös uusimman singlensä ""Tonight"".


title: Milk Inc.

text: Yhtyeen Supersized-konsertit saavat jatkoa syksyllä 2008, mutta nyt tosin nimellä ""Milk Inc. Forever"", aivan kuten yhtyeen viides ja uusin ""Forever"" -albumi. Tapahtuma järjestetään kahden edellisen konsertin tapaan Sportpaleis-areenalla Antwerpenissä.


title: Milk Inc.

text: Singlet:Albumit:DVD:Milkinc.be


title: Nanda Devin kansallispuisto

text: Nanda Devin kansallispuisto on kansallispuisto Intian Uttarakhandin osavaltiossa. Se sijaitsee Nanda Devi -vuoren ympärillä. Se muodostaa yhdessä Valley of Flowersin kansallispuiston kanssa UNESCOn maailmanperintökohteen. Puistot ovat myös osa Nanda Devin biosfäärialuetta. Kansallispuisto on 630,33 neliökilometrin laajuinen.


title: Nanda Devin kansallispuisto

text: Kansallispuisto sijaitsee Rishi Ganga -joen valuma-alueella jäätikkölaaksoissa, jota halkovat pohjois-etelä-suuntaiset selänteet. Nämä nousevat aluetta ympäröiville vuorille, joista korkeimmat ovat Nanda Devi (7 816 m), Trisul (7 120 m), Dunagiri (7 066 m) ja Kalanka (6 931 m). Yhteensä puistossa on 16 huippua, jotka ylittävät 6 000 metrin rajan.


title: Nanda Devin kansallispuisto

text: Rishi Ganga jakaa alueen kahtia. Joki alkaa kahdesta jäätiköstä puiston itäosasta ja siihen virtaa vesiä muistakin alueen jäätiköistä. Rishi Ganga on kovertanut uomaansa syvän rotkolaakson, joka muodostaa lähes pääsemättömän rotkon puiston länsiosassa. Rotkon reunat ovat lähes pystysuora kalliota.


title: Nanda Devin kansallispuisto

text: Nanda Devin kansallispuistosta voidaan erottaa kaksi selvää kasvistollista aluetta. Rishin rotkosta löytyy metsää, jossa valtalajeina ovat pindrowpihta, alppiruusujen sukuun kuuluva "Rhododendron campanulatum" ja himalajankoivu.


title: Nanda Devin kansallispuisto

text: Ylemmäs siirryttäessä ilmasto muuttuu kuivemmaksi ja kasvisto alppikasvillisuudeksi. Valtakasviksi nousee katajiin kuuluva puskamainen "Juniperus pseudosabina". Edelleen noustessa vuoria ylöspäin katajatkin häviävät hiljalleen ja jäljellä jää ruohoja, sammalta ja jäkäliä.


title: Nanda Devin kansallispuisto

text: Nanda Devin kansallispuisto on tunnettu laajoista sorkkaeläinpopulaatioistaan, joista puolilammasta tavataan runsaslukuisimpana. Puistossa elää yhteensä 14 nisäkäslajia, joihin lukeutuvat myös harvinaiset lumileopardi, sepelkarhu.


title: Nanda Devin kansallispuisto

text: Lintulajeja Nanda Devin kansallispuistosta on löydetty 114 ja perhosia 28.


title: Maaltapako

text: Maaltapako on arkkitehti- ja taiteilijapari Casagrande & Rintalan arkkitehtoninen installaatio savonlinnalaiselle pakettipellolle vuonna 1999. Työ on kansainvälisesti tunnetun taiteilijaparin läpimurtoteos.


title: Maaltapako

text: Maaltapako-teos kommentoi suomalaisen maaseudun tyhjenemistä. Installaatiossa Casagrande & Rintala nostivat kolme hylättyä latoa kymmenmetrisille puujaloille kävelemään kohti etelän kaupunkeja. Taiteilijat kommentoivat teostaan muun muassa: ""Maaseutu on ajettu siihen pisteeseen, että ladotkin ovat joutuneet hylkäämään ikiaikaisen liittonsa maahan ja peltoon. Ne ovat äärimmäisestä pakosta nousseet jaloilleen ja koikkelehtivat nyt pois jonnekin etelän suuntaan."" Teokseen liittyi performanssi, jossa tekijät yhdessä tanssija Reijo Kelan kanssa sytyttivät installaation tuleen 3. lokakuuta 1999. Ympäristötaideteoksen kävelevät ladot nousivat maaseudun tyhjenemisen ikoneiksi.


title: Maaltapako

text: Teos palkittiin Architectural Review -lehden Emerging Architecture 1999 kilpailussa toisella palkinnolla ja valittiin Venetsian biennaaliin vuonna 2000. Installaatio edusti Suomea New Trends of Architecture in Europe and Japan 2001 -näyttelyssä.


title: Laki ja oikeus

text: Laki ja oikeus (, lyh. PiS) on puolalainen vuonna 2001 perustettu puolue. PiS on konservatiivinen, katolisia arvoja korostava puolue. Se ei ole kuitenkaan halunnut samaistua Länsi-Euroopan kristillisdemokraattisiin puolueisiin.


title: Laki ja oikeus

text: Euroopan parlamentissa Laki ja oikeus kuuluu nykyisin Euroopan konservatiivien ja reformistien ryhmään. Aiemmin puolue oli osa EU-kriittistä Unioni kansakuntien Euroopan puolesta -ryhmää ja sitä ennen se kuului Euroopan kansanpuolueeseen.


title: Laki ja oikeus

text: Puolueen perustivat vuonna 2001 kaksoisveljet Lech Kaczyński ja Jarosław Kaczyński. Lech Kaczyński oli vuosina 2005–2010 Puolan presidentti ja Jarosław Kaczyński oli pääministeri vuosina 2006–2007.


title: Laki ja oikeus

text: Laki ja oikeus kannatti Puolan jäsenyyttä Euroopan unionissa, mutta on suhtautunut kriittisesti unionin tiivistämiseen.


title: Laki ja oikeus

text: Tärkeä osa PiS:n politiikkaa on ollut korruption vastustaminen. Puolueen johdolla on säädetty ankaria korruption vastaisia lakeja. Lisäksi puolue on suhtautunut voimakkaan kielteisesti sekä sen omissa että hallituskumppanien riveissä ilmenneisiin korruptioepäilyihin. Korruption vastaisen taistelun nimissä Jarosław Kaczyński on ilmoittanut ettei omista pankkitiliä, koska pelkää jonkun yrittävän maksaa sille lahjuksiksi katsottavia rahoja.


title: Laki ja oikeus

text: PiS on myös ajanut entisten kommunistien ja tiedustelupalvelun ilmiantajien puhdistamista julkisista viroista, yliopistoista sekä tiedotusvälineistä.


title: Laki ja oikeus

text: Puolueen useimmat johtavat jäsenet ovat olleet mukana Solidaarisuus-liikkeen oikeiston muodostamassa AWS-liittoutumassa (). Puolueen perustamisen taustalla oli Lech Kaczyńskin suosio AWS:n hallituksen oikeusministerinä vuosina 2000–2001 sekä AWS:n jakautuminen liberaaliin ja konservatiiviseen siipeen.


title: Laki ja oikeus

text: Laki ja oikeus osallistui ensimmäisen kerran Puolan parlamentin Sejmin vaaleihin vuonna 2001. Puolue sai 9,5 % äänistä ja 44 kaikkiaan 460 paikasta. Vuoden 2004 Euroopan parlamentin vaaleissa puolueen kannatus oli 12,7 %.


title: Laki ja oikeus

text: Vuoden 2005 parlamenttivaaleissa Laki ja oikeus nousi vastoin ennusteita Sejmin suurimmaksi puolueeksi saaden 27 % äänistä ja 155 Sejmin 460 paikasta. Parlametin ylähuoneessa, senaatissa, Laki ja oikeus sai 49 kaikkiaan 100 paikasta. Vaalien jälkeen puolue muodosti vähemmistöhallituksen yhdessä oikeistopopulististen Samoobrona (Itsepuolustus) ja LPR-puolueiden (Puolan perheiden liiga) kanssa. Hallituksen pääministerinä aloitti Laki ja oikeus -puolueen Kazimierz Marcinkiewicz.


title: Laki ja oikeus

text: Lokakuussa 2005 PiS:n Lech Kaczyński voitti presidentinvaalien toisen kierroksen saaden 54 % äänistä. Jaroslaw Kaczyński oli etukäteen ilmoittanut, ettei halua pääministeriksi jos hänen kaksoisveljensä valitaan presidentiksi. Tammikuussa 2006 Marcinkiewicz ajautui erimielisyyksiin uuden presidentin kanssa ja uudeksi pääministeriksi nimitettiin Jarosław Kaczyński.


title: Laki ja oikeus

text: Oikeistohallitus ei pysynyt pystyssä ja pienempien hallituskumppanien korruptioepäilyjen vuoksi ennenaikaisiin vaaleihin päädyttiin jo lokakuussa 2007. Niissä PiS jäi toiseksi Kansalaisfoorumille.


title: Laki ja oikeus

text: Vuonna 2015 puolue voitti enemmistön Puolan parlamenttivaaleissa. Uudeksi pääministeriksi nousi Beata Szydło. Uuden valtakautensa aikana Lakia ja oikeutta on arvosteltu oikeuslaitoksen ja tiedotusvälineiden riippumattomuuden vaarantamisesta sekä pakolaisvastaisuudesta.


title: McLaren MP4/11

text: McLaren MP4/11 ja sen kehitys versio MP4/11B olivat Neil Oatleyn suunnittelemia Formula 1 -autoja, joita McLaren-talli käytti kaudella 1996. Autoja ajoivat Mika Häkkinen ja David Coulthard, joka kilpaili edellisellä kaudella Williamsilla.


title: McLaren MP4/11

text: Edellisellä kaudella alkanut yhteistyö Mercedes-Benzin kanssa alkoi hiljalleen tuottaa tulosta, kun viime kaudella vaivanneita tekniikka ja luotettavuusongelmia oli kyetty parantamaan ja niinpä talli alkoi nousta kohti kärkeä. McLarenille oli erityisen tärkeää kyetä haastamaan "suuri kolmikko", johon kuuluivat Williams, Benetton ja Ferrari.


title: McLaren MP4/11

text: Kauden paras saavutus oli David Coulthardin ajama toinen sija sateen sotkemasta Monacon GP:sta. Muulloin Coulthard jäi yleensä tallikaveri Mika Häkkisen varjoon.


title: McLaren MP4/11

text: Autoa kehitettiin läpi koko kauden ja siitä julkaistiin "B"-versio Silverstonessa. Häkkinen ajoi loppukaudella neljä kertaa palkintokorokkeelle, ollen jokaisella kerralla kolmas.


title: McLaren MP4/11

text: McLareneissa nähtiin viimeistä kertaa tuttu puna-valkoinen väritys, kun tallin pääsponsorina pitkään toiminut tupakkayhtiö Marlboro lopetti yhteistyön ja siirtyi Ferrarin sponsoriksi. McLaren vastasi tähän solmimalla uuden sponsorisopimuksen, toisen tupakkayhtiön, Westin kanssa.


title: McLaren MP4/11

text: McLaren sijoittui neljänneksi valmistajien mestaruussarjassa 49 pisteellä.


title: McLaren MP4/11

text: (lihavointi tarkoittaa paalupaikkaa)


title: Satura Lanx

text:
Satura Lanx on suomalainen hardcore punk/metalcore-yhtye, joka perustettiin vuonna 2002 Huittisissa. Yhtyeen jäsenet kuvailevat itse musiikkiaan punkin, hardcoren, metallin ja rockin välimuodoksi.
Satura Lanx lopetti toimintasa syksyllä 2007. Bändi ehti tehdä kolme Euroopan kiertuetta ja useita keikkoja ympäri Suomea.


title: Hani

text: Hani () on kaupunkimainen taajama ja kaupunkikunta Nerjungrin piirin länsiosassa Sahan tasavallan eteläreunalla, 405 kilometriä Nerjungrista länteen. Hanin kautta kulkee Baikalin–Amurin rautatie. Hanissa on koulu, terveysasema ja kauppoja. Hanissa sijaitsee geologisen tutkimusryhmän tukikohta.


title: Hani

text: Asukasluvun kehitys:


title: Hani

text: Hani perustettiin 1970-luvulla Baikalin–Amurin rautatien rakentamisen yhteydessä. Hanista tuli työläisasutus vuonna 1981. Se kuului aluksi Oljokminskin piiriin. Jakuuttien ASNT:n korkeimman neuvoston 15. joulukuuta 1987 antaman päätöksen mukaisesti 5 900 km² laajuinen alue ja Hani sen mukana siirrettiin Nerjungrin kaupunkialueeseen kuuluvaksi.


title: Lozère

text: Lozère () on Ranskan departementti numero 48, joka on saanut nimensä Lozère-vuoren mukaan. Departementti sijaitsee Etelä-Ranskassa Languedoc-Roussillonin hallintoalueella. Departementti on pinta-alaltaan 5 167 neliökilometriä, ja siellä on 76 806 asukasta (2006). Lozère on Ranskaan harvaan asutuin departementti. Sen pääkaupunki on Mende. Lozère on jaettu edelleen kahteen arrondissementtiin, 25 kantoniin ja 185 kuntaan.


title: Lozère

text: Lozère oli yksi 83 departementista, jotka syntyivät Ranskan vallankumouksen yhteydessä 4. maaliskuuta 1790. Lozère muodostettiin osasta Languedocin provinssia.


title: Pyrénées-Orientales

text: Pyrénées-Orientales (, ) on Ranskan departementti numero 66, joka on saanut nimensä Pyreneiden vuoriston mukaan. Departementti sijaitsee Etelä-Ranskassa Languedoc-Roussillonin hallintoalueella Espanjan rajalla. Departementti on pinta-alaltaan 4 116 neliökilometriä ja siellä on 432 116 asukasta (2006). Pyrénées-Orientalesin pääkaupunki on Perpignan. Pyrénées-Orientales on jaettu edelleen kolmeen arrondissementtiin, 31 kantoniin ja 226 kuntaan.


title: Pyrénées-Orientales

text: Aiemmin Kataloniaan kuulunut Pyrénées-Orientalesin nykyisin muodostama alue on osa Ranskaa vuodesta 1659, jolloin solmittiin Pyreneiden rauha Ranskan ja Espanjan välillä. Pyrénées-Orientalesin departementti syntyi Ranskan vallankumouksen yhteydessä 4. maaliskuuta 1790. Pyrénées-Orientales muodostettiin Roussillonin provinssista ja pienestä osaa Languedocin provinssia. Katalonialaiset nationalistit nimittävät aluetta yhä nimellä "Catalunya Nord", Pohjois-Katalonia.


title: Pyrénées-Orientales

text: Departementista on viisi kylää päässyt Ranskan kauneimpien kylien järjestön Les Plus Beaux Villages de France jäseniksi: Castelnou, Eus, Évol (Oletten kunnassa), Mosset ja Villefranche-de-Conflent.


title: Arthur Ashe

text: Arthur Robert Ashe, Jr. (10. heinäkuuta 1943 Richmond, Virginia – 6. helmikuuta 1993 New York) oli menestyksekäs yhdysvaltalainen tennispelaaja. Uransa aikana hän voitti Grand Slam-turnauksen kolmesti: US Openin vuonna 1968, Australian avoimet 1970 sekä Wimbledonin 1975, sekä sijoittui toiseksi kolmesti Australiassa ja kerran Yhdysvalloissa. Ranskan avoimissa hän eteni parhaimmillaan puolivälieriin vuosina 1970 ja 1971. Yksikään toinen miespuolinen tummaihoinen pelaaja ei ole pystynyt vastaavaan suoritukseen.


title: Arthur Ashe

text: Ashen kunniaksi on nimetty 23 000 henkeä vetävä Arthur Ashe Stadium.


title: Arthur Ashe

text: Ashe sai HIV-viruksen verensiirron yhteydessä todennäköisesti 1980-luvun alkupuolella ja tuli asiasta julkisuuteen vuonna 1992. Noin vuotta myöhemmin hän menehtyi AIDSiin.


title: Arthur Ashe

text: Hänelle myönnettiin vuonna 1993 postuumisti Presidential Medal of Freedom.


title: Daniel Ross

text: Daniel Ross (s. 8. huhtikuuta 1980 Washington) on yhdysvaltalainen näyttelijä ja ääninäyttelijä. Hänet tunnetaan toistaiseksi parhaiten videopelin Starscreamin äänenä.


title: Daniel Ross

text: Näyttelijänä hän on ollut usein vain pienissä rooleissa elokuvissa ja televisiosarjoissa, kuten Langalla, Rouva presidentti ja The Sentinel – Salaliitto


title: Nagornyi

text: Nagornyi () on kutistuva kaupunkimainen taajama Sahan tasavallan eteläosassa Nerjungrin piirissä, 100 kilometriä Nerjungrista etelään. Taajama on nykyään osa Zolotinkan kaupunkikuntaa. Rautatie on merkittävä työllistäjä paikkakunnalla. Nagornyissa on toiminunt kulttuuritalo, yhtenäiskoulu, terveyskeskus ja kauppoja.


title: Nagornyi

text: Nagornyi perustettiin 1930-luvulla ja siitä tuli työläisasutus vuonna 1941. Se oli aiemmin erillinen kaupunkikunta.


title: Nagornyi

text: Asukasluvun kehitys:


title: Metsätyyppioppi

text: Metsätyyppioppi on Aimo Kaarlo Cajanderin kehittämä metsätyyppiteoriaan ja metsätyyppijärjestelmään perustuva metsätyyppien luokitusjärjestelmä, joka perustuu metsien aluskasvillisuuden eli kenttä- ja pohjakerroksen kasvillisuuteen ja olettamukseen siitä, että biologisesti samanarvoisille alueille kehittyy lopulta samanlainen kasvillisuusyhdyskunta. Metsätyyppioppi kehitettiin metsätalouden tarpeisiin, mutta sitä voidaan käyttää myös luonnonsuojeluarvojen tunnistamiseen. Cajander julkaisi metsätyyppioppinsa perusajatukset vuonna 1909. Luokittelua on myöhemmin tarkennettu useaan otteeseen. Cajanderin metsätyyppioppia ei ole yleisesti omaksuttu käyttöön Suomen ulkopuolella. Muualla taigalla, esimerkiksi Luoteis-Venäjällä käytetään metsän luokittelussa V. N. Sukatševin kehittämää metsätyyppiluokitusta.


title: Metsätyyppioppi

text: Cajander itse määritteli metsätyypin seuraavasti:


title: Metsätyyppioppi

text:
Cajanderin määritelmissä maat jaetaan kangasmetsiin, lehtometsiin ja turvemaihin. Kangasmetsien ja lehtometsien metsätyyppejä vastaavat viljavuudeltaan tietyt suotyypit ja turvekangastyypit (ojitetut suot). Suomessa metsien luokittelu tyyppeihinsä perustuu siihen, että luokiteltavalla alueella on 75 %:n alalla tyypillisesti siihen kuuluvaa kasvillisuutta. Luokittelun tavoitteena on tunnistaa metsät niiden puuntuoton mukaisesti. Siksi siinä ei oteta huomioon maaperää sinänsä, vaan maaperästä kasvava kasvillisuus. Metsätyyppijärjestelmään sisältyy myös ilmastollinen jako metsäkasvillisuusvyöhykkeisiin. Nykyisin voidaan luokitella kangasmetsien ja lehtojen lisäksi kasvupaikkatekijöiltään poikkeavia metsäisiä luontotyyppejä, joita ovat harju- ja dyynimetsät, tulvametsät, kalliometsät ja poikkeavalla
maapohjalla kasvavat metsät.


title: Henna-Maija Vannemaa

text: Henna-Maija Vannemaa (o.s. Kuki, s. 12. heinäkuuta 1987 Nivala) on suomalainen harmonikansoittaja. Hän sijoittui jaetulle toiselle sijalle Kultainen Harmonikka -kilpailussa vuonna 2004 sekä kolmanneksi vuonna 2007. Vuonna 2006 hän oli kolmas Ranskan Pontarlierissä käydyssä kansainvälisessä kilpailussa. Hänen muita sijoituksiaan ovat Nuori virtuoosi -kilpailussa vuonna 2005 toinen sija ja Lieto Accordeonissa vuonna 2004 ensimmäinen sija.


title: Henna-Maija Vannemaa

text: Hän aloitti harmonikan soiton 9-vuotiaana Jokilaaksojen musiikkiopistossa ja opiskeli myöhemmin Sibelius-Akatemiassa.


title: Henna-Maija Vannemaa

text: Kilpailujen lisäksi Vannemaalla on takanaan sekä kotimaisia että kansainvälisiä konsertteja ja esiintymisiä muun muassa Moskovassa ja Tukholmassa.


title: Henna-Maija Vannemaa

text: Sen lisäksi, että soittaa itse, Vannemaa on toiminut myös harmonikansoiton opettajana ja Jokilaaksojen musiikkiopiston According to Rhythm -orkesterin johtajana.


title: Kalle Kultala

text: Kaarlo Erik (Kalle) Kultala (18. elokuuta 1924 Helsinki – 2. marraskuuta 1991 Helsinki) oli suomalainen lehtivalokuvaaja.


title: Kalle Kultala

text: Kultala siirtyi 1963 freelancerkuvaajaksi. Hän keskittyi urallaan erityisesti poliittisiin aiheisiin, ja monet hänen presidentti Urho Kekkosta esittävät kuvansa ovat jääneet pysyvästi lehtikuvauksen klassikoiksi. Kultala kokosi laajan, yli 200 000 negatiivia sisältävän arkiston, joka on Suomen valokuvataiteen museon hallinnassa.


title: Hammasimplantti

text: Hammasimplantti eli hammasistute on poistetun tai irroneen hampaan tilalle istutettu keinojuuri, joka on esimerkiksi titaanista valmistettu ruuvinomainen juuri, joka istutetaan leukaluuhun. Luutumisen jälkeen implanttiin rakennetaan yksilöllinen hammaskruunu, joka näyttää tavalliselta hampaalta.


title: Hammasimplantti

text: Hammasimplantit perustuvat osteointegraatioon. Tällä tarkoitetaan hammasimplantin liittymistä suoraan luuhun ilman välittävää pehmytkudoskerrosta. Titaani on todettu implanttimateriaaliksi, joka integroituu luun kanssa tehokkaasti. Hammasimplantit kuuluvat hammasimplantologian tutkimusalaan.


title: Hammasimplantti

text: Osteointegroituvan hammasimplantologian varhaiset tutkimukset ja varsinainen kehittelytyö tehtiin 1960- ja 1970-lukujen vaihteessa ja implanttien kaupalliseen tuotantoon päästiin 1970-luvulla. 1980-luvulta alkaen implantologiasta on pidetty useita tieteellisiä kokouksia. Merkittävässä määrin implantteja alettiin Suomessa asettaa potilaisiin 1990-luvun alussa.


title: Hammasimplantti

text: Keinojuurilla voidaan korvata koko puuttuva hammasrivistö tai vain yksi hammas. Implanttien päälle tehty täysin luukiinnitteinen proteesi maksimaalisessa muodossaan muodostuu kuudella implantilla luuhun kiinnitetystä kokopurennasta eli kokonaisesta ylä- tai alaleuan hampaistosta. Tällaisella leukaluukiinnitteisellä hammasproteesilla saavutetaan täysin luonnollista vastaavat purentavoimat, kun tavanomaisen irrotettavan kokoproteesin purentavoimat ovat vain 1/4–1/5 luonnonhampaistosta.


title: Hammasimplantti

text: Luukiinnityksellä voidaan myös tukea irtoproteesi. Tyypillisimmillään tämä proteesi on kokoproteesi, jossa implanttien ja proteesin välinen kiinnitys on rakennettu tukikiskon avulla, joka sallii pääosan purennan rasituksesta siirtyä keinulautaliikkeen ansiosta limakalvoille.


title: Hammasimplantti

text: Useimmat hammasimplantit ovat kaksivaiheisia: perusosan muodostaa varsinainen implanttisylinteri/ruuvi, joka kiinnitetään leukaluuhun. Luutumisperiodin jälkeen tämän päälle ruuvataan titaaninen limakalvovälike ja vasta tämän päälle valmistetaan keinotekoinen hammas.


title: Hammasimplantti

text: Yksivaiheisissa implanteissa ei käytetä limakalvovälikkeitä vaan itse implantti ulottuu ienkerroksen läpi.


title: Tappava tunnustus

text: Tappava tunnustus ("Dressed to Kill") on vuonna 1980 ensi-iltansa saanut kauhutrillerielokuva. Elokuvan on ohjannut Brian De Palma ja pääosia esittävät Michael Caine ja Nancy Allen.


title: Tappava tunnustus

text: Elokuva kertoo elämäänsä kyllästyneestä ja seksuaalisia virikkeitä kaipaavasta Kate Milleristä. Kate käy usein psykiatrilla, joka rohkaisee Katea flirttailemaan tuntemattomalle miehelle. Kate ajautuukin tuntemattoman kanssa sänkyyn ja on päätökseensä tyytyväinen. Myöhään illalla lähtiessään miehen luota Kate murhataan julmasti hissiin. Silloin paikalle sattuu Liz Blake joka näkee murhaajan kasvot ja joutuu itsekin murhaajan kohteeksi.


title: Tappava tunnustus

text: "The New York Timesin" kriitikot valitsivat "Tappavan tunnustuksen" vuonna 2004 yhdeksi kaikkien aikojen tuhannesta parhaasta elokuvasta maailmassa.


title: GS Demons

text: GS Demons on 2002 perustettu helsinkiläinen amerikkalaisen jalkapallon seura, joka pelaa 1. divisioonassa. Joukkueen värit ovat punainen, sininen ja valkoinen. Kotiottelunsa seura pelaa Helsingin Velodromilla Käpylässä. Demons toimi perustamisestaan lähtien osana Golden Spirit ry:tä, joka on helsinkiläinen cheerleadingiin ja amerikkalaiseen jalkapalloon erikoistunut urheiluseura. Vuonna seuran 2008 miesten edustusjoukkue siirtyi kuitenkin osaksi Espoo Devils ry:tä, jonka junioreja miehet ovat valmentaneet jo vuosia. Naisten joukkue toimii edelleen Golden Spirit ry:n suojissa.


title: GS Demons

text: GS Demons on menestynyt amerikkalaisen jalkapallon 1. divisioonassa varsin hyvin. Tulokaskaudellaan vuonna 2002 joukkue ylsi välieriin saakka ja heti seuraavalla kaudella 2003 joukkue voitti Spagettimaljan häviämättä kauden aikana kertaakaan. Voittoputki jatkui yli kolme vuotta sisältäen kolme Spagettimaljan voittoa. Myös vuonna 2006 joukkue pelasi Spagettimaljafinaalissa. Vuonna 2008 miesten joukkue muutti Espoo Devilsin organisaation jatkeeksi, jolloin seurassa on kokonainen ketju junioreista miesten joukkueeseen.


title: GS Demons

text: Vuonna 2013 suomessa pidetyissä naisten amerikkalaisen jalkapallon MM-kisoissa oli joukkue hyvin vahvasti edustettuna. Suomen maajoukkueeseen pääsi peräti 13 naista Lady Demonsin puolelta.


title: Psykofysiikka

text: Psykofysiikka on psykologian ala, joka tutkii fysikaalisten ärsykkeiden ja niiden subjektiivisten vastineiden, eli aistikokemusten, välisiä suhteita. Psykofysiikan perusti Gustav Fechner vuonna 1860 julkaistessaan kirjansa "Elemente der Psychophysik". Kirjassa hän kuvailee fysikaalisten ärsykkeiden ja aistihavaintojen välisiä suhteita käsitteleviä tutkimuksiaan. Fechner halusi kehittää teorian, jonka avulla fysikaalisen maailman ja mielen suhde voitaisiin kuvailla. Tämä työ muodosti kokeellisen psykologiatieteen perustan. Kokeellisen psykologian uranuurtajat Ernst Weber ja Wilhelm Wundt perustivat työnsä pitkälti Fechnerin ajatuksiin.


title: Psykofysiikka

text: Psykofyysikan kokeissa hyödynnetään ärsykkeitä, joiden fysikaaliset ominaisuudet voidaan tarkasti määritellä. Ärsykkeet voivat olla esimerkiksi ääniä, kuvia, tunto-, maku- tai hajuärsykkeitä.


title: Psykofysiikka

text: Psykofysiikan keskeinen käsite on aistimuskynnys, joka voi olla joko absoluuttinen kynnys tai erotuskynnys. Absoluuttisella kynnyksellä tarkoitetaan pienintä fysikaalisen ärsykkeen voimakkuutta, jolla henkilö voi luotettavasti tunnistaa ärsykkeen esiintyneen. Erotuskynnyksella taas tarkoitetaan pienintä kahden ärsykkeen välistä fysikaalista eroa, jonka henkilö luotettavasti erottaa.


title: Halloween 4

text: Halloween 4 ("Halloween 4: The Return of Michael Myers") on vuonna 1988 valmistunut "Halloween"-sarjan neljäs elokuva, jonka ohjauksesta vastasi Dwight H. Little. Elokuva ilmestyi kymmenen vuotta John Carpenterin ohjaaman "Halloween – naamioiden yö"n jälkeen ja tarinallisesti se sijoittuu "Halloween II – tappajan paluu"n jälkeen sivuttamalla "Halloween III – pahuuden yö"n tapahtumat ja palauttaen kakkosessa viimeksi esiintyneen sarjamurhaajan Michael Myersin takaisin.


title: Halloween 4

text: Siitä on kymmenen vuotta kun murhanhimoinen Michael Myers sai aikaan verisen teurastuksen Haddonfieldin pikkukaupungissa. Siitä lähtien hän on ollut lukkojen takana suljetussa hoitolassa. Uuden lain velvoittamana potilaat on siirrettävä avoimeen hoitolaan. Kun tohtori Loomis saa tästä tiedon, hän kiirehtii sairaalaan, mutta saapuu liian myöhään: Michael Myers on vapaa jälleen ja hän on jo matkalla Haddonfieldiin, ja tällä kertaa Michael Myersin kohteena on hänen sisarentyttärensä Jamie Lloyd.


title: Halloween 4

text: Loomis ottaa välittömästi suunnakseen Haddonfieldin. Hän menee paikallisen sheriffin puheille ja käskee tätä julistamaan ulkonaliikkumiskiellon. Loomis ja sheriffi etsivät käsiinsä Jamien ja tämän siskopuolen Rachelin ja menevät turvaan sheriffin kotiin odottaen kansalliskaartin apua. Myöhemmin Loomis ja sheriffi päättävät lähteä etsimään Myersia, mutta Myers pääsee sisään rakennukseen ja aloittaa teurastuksen. Jamie pääsee pakoon ja törmää Loomisiin. He piiloutuvat koulurakennukseen, mutta Myers löytää heidät ja paiskaa Loomisin ulos ikkunasta. Michael tarraa Jamien jalkaan ja on juuri tappamassa tämän, kunnes Rachel tulee hätiin ja sumuttaa Michaelia vaahtosammuttimella. Paikalliset juopot tulevat hätiin ja vievät Jamien ja Rachelin pois kaupungista autollaan. Myers on kuitenkin koko ajan ollut auton alla piilossa ja hän tappaa miehet. Rachel painaa jarrun pohjaan ja Myers lentää auton katolta, jonka jälkeen Rachel ajaa tämän päälle. Samaan aikaan Loomis ja poliisit saapuvat paikalle. Michaelia ammutaan ja hän putoaa maassa olevaan kuoppaan, jonne hänen oletetaan kuolleen.


title: Halloween 4

text: Jamie ja Rachel palautetaan kotiin ja kaikki osoittavat olevansa helpottuneita painajaisen päättymisestä. Mutta juuri kun kaikki luulivat terrorin olevan ohitse, Jamie laittaa naamarin päähänsä ja murhaa äitipuolensa. Tohtori Loomis murtuu tietäen, että Michael on saanut Jamiesta pahan otteen.


title: Messenius

text: Messeniuksella voidaan viitata seuraaviin asiohin tai henkilöihin:


title: Thomas Dekker (pyöräilijä)

text: Thomas Dekker (s. 6. syyskuuta 1984 Dirkshorn, Pohjois-Hollanti) on alankomaalainen maantiepyöräilijä, joka kilpaili ammattilaisena 2005–2014.


title: Thomas Dekker (pyöräilijä)

text: Dekkerin vahvin osa-alue oli aika-ajo, mutta hänellä oli myös hyvä mäennousutaito. Hän ajoi vuonna 2005 alkaneen ammattilaisuransa alusta Rabobank-tallissa aina vuoden 2008 elokuuhun saakka. Seuraavana vuonna hän edusti Silence-Lotto-tallia, kunnes hänet erotettiin joukkueesta doping-käryn seurauksena syksyllä 2009.


title: Thomas Dekker (pyöräilijä)

text: Dekker saavutti MM-kilpailujen alle 23-vuotiaiden sarjassa pronssia maantieajossa 2003 sekä hopeaa niin aika- kuin maantieajossakin 2004. Hän voitti 2004 myös Alankomaiden aika-ajomestaruuden sekä GP Eddy Merckx -kilpailun Koen De Kortin parina.


title: Thomas Dekker (pyöräilijä)

text: Ensimmäisellä ammattilaiskaudellaan 2005 Dekker voitti jälleen Alankomaiden aika-ajomestaruuden sekä GP Stad Zottegem -kilpailun. Lisäksi hän sijoittui kolmanneksi Puolan ympäriajossa ja voitti kilpailun kahdeksannen etapin, aika-ajon. MM-kilpailujen maantieajossa hän oli viidestoista.


title: Thomas Dekker (pyöräilijä)

text: Vuonna 2006 Dekker sai ensimmäisen suurvoittonsa oltuaan paras Tirreno–Adriaticon kokonaiskilpailussa. Kaudella 2007 hän voitti Tour de Romandien kokonais- ja pistekilpailun sekä viidennen etapin. Hän oli lisäksi paras Sveitsin ympäriajon kuudennella osuudella sekä Trofeo Pollenca- ja 3-Länder-Tour -kilpailuissa. Lombardian ympäriajossa Dekker oli kahdeksas ja MM-kilpailujen maantieajossa yhdestoista.


title: Thomas Dekker (pyöräilijä)

text: Kaudella 2008 Dekker sijoittui kolmanneksi Vuelta a Castilla y Leónin ja Baskimaan ympäriajon kokonaiskilpailuissa. Amstel Gold Racessa ja La Flèche Wallonnessa hän oli viides, Liège–Bastogne–Liègessä puolestaan kuudes. Kesäkuisen Sveitsin ympäriajon Dekker kuitenkin keskeytti vedoten siihen, ettei hän ole tarpeeksi hyvässä kunnossa. Dekkeriä ei myöskään valittu Rabobankin kokoonpanoon Ranskan ympäriajoon. Heinäkuun alussa alkoi huhumylly, jonka mukaan Dekkerin ja Rabobankin joukkueenjohdon välit ovat pahasti tulehtuneet ja osapuolet keskustelevat ainoastaan lakimiehen välityksellä. Elokuun puolivälissä Rabobank ilmoitti, että Dekkerin sopimus joukkueen kanssa on purettu etuajassa. Vuoden 2009 alussa hän siirtyi edustamaan Silence-Lottoa.


title: Thomas Dekker (pyöräilijä)

text: Silence-Lotto ilmoitti 1. heinäkuuta 2009, että Dekkerin joulukuussa 2007 otetusta dopingnäytteestä on uusien testimenetelmien myötä löytynyt EPO-hormonia. Hänet suljettiin tallin joukkueesta Ranskan ympäriajosta. Hän sai kahden vuoden kilpailukiellon ja kaikki hänen tuloksensa 24.12.2007 jälkeen hylättiin.


title: Thomas Dekker (pyöräilijä)

text: Kilpailukieltonsa jälkeen Dekker edusti elokuusta 2011 Garmin-Cervélo-tallin nuorten joukkuetta Chipotle Development Teamia. Hän voitti samana syksynä Duo Normand -kilpailun yhdessä Johan Van Summerenin kanssa. Kaudesta 2012 alkaen hän on kilpaillut Garmin-joukkueessa.. Hän voitti samana vuonna Circuit de la Sarthe -ajon viidennen etapin.


title: Terijoensalava

text: Terijoensalava ("Salix fragilis" 'Bullata'), kansanomaisesti "pallopaju", on salavan lajike, jota käytetään Suomessa laajalti koristekasvina. Sen arvellaan olevan kotoisin Karjalankannakselta, toisten lähteiden mukaan kuitenkin Kaukasiasta.


title: Terijoensalava

text:
Terijoensalava kasvaa 3–10 metriä korkeaksi ja suunnilleen yhtä leveäksi. Se kasvaa puumaisenakin pallomaiseksi, mutta sitä voi kasvattaa pensaana, jolloin sitä pitää leikata usein.
Lehdet ovat 6–15 cm pitkiä ja kapeansuikeita. Terijoensalava viihtyy aurinkoisessa tai puolivarjoisessa kasvupaikassa ja kukkii toukokuussa.


title: Roots

text:
Roots on brasilialaisen metalliyhtye Sepulturan kuudes studioalbumi, joka julkaistiin vuonna 1996. Albumi on yhtyeen viimeinen, jossa on mukana kitaristi ja laulaja Max Cavalera.
"Roots" sisältää edelleen samanlaista groove metal -tyylistä musiikkia, jollaista oli edellinen albumi "Chaos A.D.", mutta albumi sisältää myös hitaampaa, hieman nu metal -vaikutteista materiaalia. Mike Patton (Faith No More) ja Jonathan Davis (Korn) olivat mukana kappaleen ”Lookaway” sanoituksen teossa ja lauloivat myös kappaleessa.


title: Roots

text: Vuonna 2001 "Q"-lehti nimesi albumin yhdeksi kaikkien aikojen raskaimmista levyistä (listalla ”50 Heaviest Albums Of All Time”).


title: Roots

text: Albumia on myyty maailmanlaajuisesti lähes 900 000 kappaletta.


title: Varavääpeli

text: Varavääpeli on suomalainen historiallinen sotilasarvo, joka oli käytössä 1918-1919. Varavääpelin arvo tuli Suomeen Saksassa koulutuksessa olleiden jääkäreiden mukana. Libaussa ylennettiin 188 henkilöä varavääpeleiksi. Virallinen ylennyspäivä oli 11. helmikuuta 1918. Varavääpeleiden, kuten muidenkin Jääkäripataljoona 27:ssä palvelleiden ylennys suomalaisiin sotilasarvoihin oli everstiluutnantti Thesleffin tekemä toimenpide, jolla ei ollut kenraali Mannerheimin tai Suomen senaatin hyväksyntää. Sanamuodoltaan "Libaun listan" ylennys oli esitys. Thesleff käytti sanontaa: "---tulen ehdottamaan koroitettavaksi---".


title: Varavääpeli

text: Sotilasarvon esikuvana on ollut saksalainen Vizefeldwebelin arvo.


title: Varavääpeli

text: Koska valkoisella armeijalla ei ollut omaa virallista sotilasarvojärjestystä, varavääpelin arvo otettiin käyttöön käytännön tosiseikkana. Arvo sijoittui sisällissodan 1918 sotilasarvoissa vääpelin ja aliupseerin väliin. Aliupseeri oli vuonna 1918 sotilasarvo, joka vastasi kersanttia. Varavääpelin arvomerkki sisällissodan aikana oli olkalapuissa oleva paksumpi kaluunanauha, jonka yläpuolella oli yksi ohuempi nauha. Nauhojen väri riippui saatavilla olevasta materiaalista.


title: Varavääpeli

text: Huhtikuussa 1918 annetuissa määräyksissä ei ollut varavääpelin arvoa, mutta siitä huolimatta arvo jäi kummittelemaan muun muassa palkkaussäännöstöihin ja kyseisen arvon omaavat jatkoivat palvelusta varavääpelin arvossa. Heinäkuussa 1918 annetuissa uusissa määräyksissä arvo otettiin uudelleen virallisesti käyttöön. Arvomerkit muuttuivat ja niin varavääpelin arvon osoitukseksi jäi yksi leveä kaluunanauha olkalappuun.


title: Velmu Viurusilmä

text: Velmu Viurusilmä () on kuvitteellinen rikollinen, joka esiintyy Disneyn sarjakuvamaailmassa.


title: Velmu Viurusilmä

text: Velmu Viurusilmä esiintyi ensimmäisen kerran vuonna 1960 "Donald Duck"-lehden tarinassa "The Evil Inventor" Pelle Pelottoman päävastustajana. Myöhemmin hän on ollut Mikki Hiiren ja etenkin Superhessun vastustaja. Yleensä Viurusilmä toimii yksin, mutta joskus hän liittoutuu Karhukoplan tai Sikari-Sakarin ja Viiksi-Vallun kanssa.


title: Velmu Viurusilmä

text: Velmu Viurusilmä on keksijä, vaikka ei olekaan yhtä taitava ja lahjakas kuin Pelle Peloton. Toisinaan Viurusilmä varastaakin Pelottoman keksintöjä omiin tarkoituksiinsa, mutta pääsääntöisesti hän rakentaa omat laitteensa.


title: Velmu Viurusilmä

text: Hän on siitä poikkeuksellinen hahmo, että hän voi yhtä hyvin esiintyä säännöllisesti niin Hiiri- kuin Ankka -tarinoissakin.


title: Ilari Sivonen

text: Ilari Sivonen (s. 16. helmikuuta 1987) on suomalainen rantalentopallon ja lentopallon pelaaja. Kaudella 2014–2015 Sivonen pelasi Sammossa Lentopallon Mestaruusliigassa.


title: Ilari Sivonen

text: Sivonen aloitti lentopallon pelaamisen isänsä innostamana. Sivosen junioriseurana toimi Pieksämäen Tsemppi, jossa tutuksi tuli myös pelikaveri Pasi Hyvärinen.


title: Ilari Sivonen

text: Uransa ensimmäisen pääsarjaottelun Sivonen pelasi Keski-Savon Paterissa Korson Vetoa vastaan 1. lokakuuta 2006. Kauden 2006–2007 Sivonen pelasi Paterissa, minkä jälkeen hän teki vuoden sopimuksen Muuramen Lentopalloon. Joukkueessa Sivosesta suunniteltiin kolmatta yleispelaajaa, mutta hän kehittyi kesän aikana nopeasti ja oli kauden alkaessa jo joukkueen tärkein pelaaja yleispelaajan paikalla. MuurLe eteni historiassaan toisen kerran pudotuspeleihin, joissa Raision Loimu kuitenkin voitti MuurLen ensimmäisellä kierroksella. Sivosen kausi oli kuitenkin onnistunut sillä hän oli joukkueen sisäisessä tehotilastossa toinen serbialaisen Davor Dzombicin jälkeen.


title: Ilari Sivonen

text: Kauden jälkeen Sivonen teki sopimuksen liigan kestomenestyjiin kuuluvan Salon Piivolleyn kanssa, jossa hän pelasi kauden 2009–2010. Kausilla 2010–2013 Sivosen joukkue oli Pielaveden Sampo, ja kaudella 2013–2014 hän pelasi Mikkelin Passareiden riveissä 1-sarjassa.


title: Ilari Sivonen

text: Sivonen aloitti rantalentopallon 13-vuotiaana yhdessä Pasi Hyvärisen kanssa. Menestystä tuli nopeasti juniorien SM-kiertueilta, ja pian hän eteni jo aikuisten kentille.


title: Ilari Sivonen

text: Hyvärisen ja Sivosen paras saavutus beach volleyssa oli alle 19-vuotiaiden MM-kisojen viides sija kesällä 2006. Lisäksi he olivat beach volleyn SM-hopealla aikuisissa. Sivonen valittiin myös kauden 2006–2007 parhaaksi beach volleyn miesjunioripelaajaksi.


title: Ilari Sivonen

text: Kesällä 2007 Sivonen pelasi yhdessä parinsa Pasi Hyvärisen kanssa menestyksekkäästi beach volleyn SM-kiertuetta sijoittumalla lopulta pronssille. MM-kilpailuissa Italiassa he sijoittuivat yhdeksännelle sijalle ja kahta vuotta heitä vanhempien EM-kisoissa he olivat myös yhdeksänsiä. Kesällä 2008 Sivonen voitti SM-pronssia yhdessä Lauri Hakalan kanssa.


title: Ilari Sivonen

text: Vuonna 2007 Sivonen voitti 22-vuotiaiden Suomen mestaruuden Savonlinnassa pelatussa turnauksessa Keski-Savon Paterin riveissä. Samassa turnauksessa hänet valittiin parhaimmaksi vastaanottajaksi ja hänen beach volley -parinsa Pasi Hyvärinen parhaimmaksi puolustajaksi. Hihalyöntipeli onkin yksi Sivosen ja Hyvärisen vahvuuksista lentopallon ohella myös beach volleyn puolella.


title: Ilari Sivonen

text: Ilarin isä Otto Sivonen voitti SM-kultaa peräti viisi kertaa legendaarisen Pieksämäen NMKY:n riveissä. Isä valmensi poikaansa aina A-ikäisiin poikiin asti.


title: Kalifornia (elokuva)

text: Kalifornia on vuonna 1993 ensi-iltansa saanut trilleri. Elokuvan on ohjannut Dominic Sena ja pääosissa ovat Brad Pitt, Juliette Lewis, David Duchovny ja Michelle Forbes.


title: Kalifornia (elokuva)

text: Elokuva kertoo sarjamurhaajia tutkivasta pariskunnasta, Brianista ja Carriesta. Kaksikko ottaa mukaansa Kaliforniaan Earlyn ja Adelen ja heille selviää yhden kyytiläisen karmiva tausta.


title: Kalifornia (elokuva)

text: "Video-oppaassa" vuodelta 1994 Bello Romano kutsui elokuvaa hallituksi jännäriksi ja antoi sille neljä tähteä viidestä, mikä vastaa sanallista arviota ”erinomainen”.


title: Raittiusyhdistys Neliapila

text: Raittiusyhdistys neliapila perustettiin 28. helmikuuta 1965 Keski-Suomessa. Sen toiminta oli lähellä Suomen rauhanyhdistysten keskusyhdistystä (SRK). Järjestön perustivat kansanedustaja Artturi Jämsén vaimonsa ja vaalipäällikkönsä Aarne Kotilaisen kanssa. Yhdistyksen tarkoituksena oli toimia koko maassa "ajallisen isänmaan hyväksi" korostaen "varjelemisen välttämättömyyttä". Jämsénin oli tarkoitus toimia yhdistyksen toimitusjohtajana, jonka alaisuudessa olivat 20 piiritason vastaavaa ja 360 toimimiestä. Jämséniä avustivat alavieskalaiset Olga ja Heikki Saari sekä Eino Kimpimäki. Saari, Kimpimäki ja Jämsén kuuluivat kaikki SRK:n johtoon.


title: Raittiusyhdistys Neliapila

text: Neliapilan tarkoitus oli kohdistaa toimintansa näkyvissä olevan vasemmistovaaran torjumiseen. Sen piti "valaista vasemmiston olemusta ja pyrkimyksiä" ja tähdentää kuten SRK:kin äänestysvastuuta jokaisen velvollisuutena. Neliapilan työtä suunniteltiin myös SDP:tä vastaan, sillä senkin piirissä arveltiin olevan toimintaa, joka saattoi haitata kansakunnan luottamusta eduskunnan porvarillista enemmistöä kohtaan. Yhdistys lakkautettiin vuonna 1970 ja sen tilalle tuli Alvajärven Raittiusyhdistys, jolle siirrettiin myös lakkautetun Neliapilan varat.


title: Agonizer

text: Agonizer on suomalainen metalliyhtye Pyhäjärveltä.


title: Agonizer

text: Yhtye perustettiin vuonna 1998, minkä jälkeen se julkaisi eri kokoonpanoissa useita omakustanteisia demoja ja EP:itä. Yhtye aloitti esikoisalbuminsa "Birth / The End" äänitykset omin voimin vuonna 2006. Kauan sopivaa levy-yhtiötä etsinyt Agonizer solmi viimein sopimuksen Spinefarmin kanssa keväällä 2007, kun suomalainen levy-yhtiö kiinnostui yhtyeen esikoisesta. "Birth / The End" -albumi julkaistiin Suomessa elokuun 2007 alussa. Myöhemmin suunnitelmissa on myös julkaisu Euroopassa sekä Japanissa.


title: Agonizer

text: Agonizer pääsi "Guinnessin ennätysten kirjaan" soitettuaan esikoisalbuminsa julkaisukonsertin yli 1 400 metrin syvyydessä Pyhäsalmen kaivoksessa elokuun 2007 alussa. Yhtye saavutti tempauksellaan runsaasti julkisuutta suomalaisissa lehdissä. Elokuussa 2009 laulaja Pasi Kärkkäinen ilmoitti jättävänsä yhtyeen. Lokakuussa 2012 yhtye päätti jatkaa uuden albumin työstämistä nelihenkisenä.


title: Agonizer

text: Esikoisalbuminsa julkaisun jälkeistä hiljaiseloa viettänyt yhtye julkaisi digisinglen ”Trooper” syyskuussa 2013. Kappale tulee sisältymään yhtyeen tulevalle toiselle studioalbumille.


title: Paaluttaja

text: Paaluttaja on Marvel-kustantamon luoma superroisto, jonka ensiesiintyminen tapahtui "Defenders"-lehden numerossa 17 (1974). Paaluttaja kuuluu Romutusryhmänä tunnettuun rikollisjärjestöön. Paaluttajan loivat Len Wein ja Sal Buscema.


title: Paaluttaja

text: Suomessa Paaluttaja esiintyi ensimmäisen kerran "Hämähäkkimies" -lehden numerossa 9 (1987).


title: Paaluttaja

text: Brian Philip Calusky syntyi Brooklynissä, New Yorkissa, mutta kasvatettiin silti maatilalla Amerikan takamailla. Myöhemmin hän ryhtyi rengiksi, muttei kuitenkaan pitänyt verkkaisesta elämänmenosta maatilalla. Calusky päätti ryhtyä rikolliseksi ja nämä toimet johtivat hänet myöhemmin vankilaan, jossa tämä ystävystyi Dirk Garthwaiten, alias Romuttajan kanssa.


title: Paaluttaja

text: Garthwaite, yhdessä Caluskyn ja kahden muun sellitoverinsa kanssa päättivät karata paikasta. Garthwaite kertoi voimasta jonka hän sai Karnillalta, Nornien kuningattarelta. Yhdessä kahden muun vangin Eliot Franklinin ja Henry Campin kanssa nelikko sai käsiinsä Romuttajan voimien lähteen, lumotun sorkkaraudan. Ukkosmyrskyn voimasta Romuttaja sai takaisin voimansa ja antoi muillekin nelikon jäsenille suuret voimat sorkkarautansa kautta. Caluskysta tuli Paaluttaja, Campista Maansiirtäjä ja Franklinista Pallosalama. Yhdessä he muodostivat Romutusryhmä-nimisen superroistojoukkueen, joita Romuttaja johti.


title: Paaluttaja

text: Romutusryhmä pakenee vankilasta ja aikovat toteuttaa Pallosalaman suunnitelman, jonka mukaan hän kiristäisi New Yorkilta pommillaan miljoonia dollareita. Ryhmän epäonneksi Puolustajat ja Luke Cage estävät katalat suunnitelmat.


title: Paaluttaja

text: Paaluttaja on vuosien varrella taistellut useiden eri Marvel-universumin sankareita vastaan, kuten Kostajia, Puolustajia ja useimmiten Thoria vastaan.


title: Paaluttaja

text: Salatuissa Sodissa Tuonpuoleinen kaappasi koko Romutusryhmän mukaan lukien Paaluttajan taistelemaan supersankareita vastaan. Myöhemmin joukkio kuitenkin vangittiin jälleen ja ainoastaan Rautamiehen väliintulo esti joukkopaon. Ryhmä on myös liittynyt Paroni Zemon Pahuuden Mestareihin, jonka aikana Paaluttaja hakkasi Herkuleksen yhdessä muiden Romutusryhmäläisten kanssa miltei kuoliaaksi. Joukkio kuitenkin vangittiin jälleen.


title: Paaluttaja

text: Kuukausia myöhemmin Romuttaja itse vapautti toverinsa ja palautti jälleen heidän voimansa. Pallosalama tympääntyi kuitenkin Romuttajan johtajuuteen ja halusi saada haltuunsa koko Romutusryhmän yhteenlasketut voimat. Romuttaja murskasikin tämän käden Pallosalaman yrittäessä varastaa Romuttajan sorkkarautaa. Tällä kertaa mahtava Herkules kosti hakkaajilleen ja pieksi ryhmän.


title: Paaluttaja

text: Romutusryhmän voimat alkoivat hiipua kun Asgardin yhteys maahan alkoi kadota. Ryhmä palkkasi tiedemies Arnim Zolan palauttamaan heidän voimansa. Tämän jälkeen Romutusryhmä valloitti kokonaisen planeetan, Polemachuksen joka on mahtavan sotalordi Arkonin koti. Arkonin suurvisiiri kuitenkin petti heidät ja Romutusryhmä pakeni paikalta.


title: Paaluttaja

text: Pian tämän jälkeen ryhmä otti yhteen Ukonnuolten kanssa. Ryhmä hävisi kuitenkin jälleen ja on tämän jälkeen ottanut yhteen lukuisten sankarien kanssa. Lopulta Romutusryhmä palasi takaisin Lautalle, Rykerin Saaren huippuvarmaan vankilaan, mutta pakenivat sieltä äskettäisen suurpaon yhteydessä


title: Paaluttaja

text: Nykyään amerikkalaisissa sarjakuvissa on paljastettu, että Paaluttajalla on poika. Poika eleli rauhassa isovanhempiensa kanssa, kunnes oppi isänsä menneisyydestä. Paaluttajan ylpeydeksi hänen poikansa avusti Romutusryhmää pankkiryöstössä, mutta hanke meni supersankarien väliintulon vuoksi myttyyn.


title: Paaluttaja

text: Paaluttajalla on tehostetut fyysiset voimat, joiden avulla hän nostaa useita tonneja. Hän on kuitenkin muita Romutusryhmäläisiä (pois lukien Romuttaja) paljon voimakkaampi, kiitos Paaluttajan ylikasvaneiden käsien. Nämä voimat ovat aikaansaannoksia asgardilaisesta magiasta. Paaluttaja omaa myös uskomattoman kestävyyden, jonka ansiosta hän kestää suuria iskuja, kuten luoteja. Paaluttaja onkin käytännössä täysin luodinkestävä. Paaluttajan vastaanottamat voimat muokkasivat hänen koko kehoaan kuten luita, lihaksia ja ihoa paljon kestävämmäksi. Paaluttajalla on myös ihmistä suurempi vastustuskyky myrkkyjä ja happoja vastaan.


title: Paaluttaja

text: Paaluttaja esiintyy yhdessä muun Romutusryhmän kanssa -pelissä.


title: Petri Myllymäki

text: Petri Myllymäki on suomalainen lentopalloilija, joka pelaa 2007-2008 kaudella Lentopallon SM-liigassa, Muuramen Lentopallon riveissä.


title: Petri Myllymäki

text: Myllymäki on pelannut Muuramen lisäksi uralaan Äänekosken Urheilijoissa Lentopallon 1-sarjassa 2006-2007 kaudella. Äänekoskelle Myllymäki juuri Muuramen Lentopallosta. Myllymäki edusti Muuramen Lentopallo viimeksi 1998-2006 kausilla. Hän pelasi tuolloin viisi viimeistä kautta Muuramen SM-liiga joukkueessa ja kolme muuta kautta 1-sarjassa.


title: Petri Myllymäki

text: Myllymäellä oli 2006 kaudella vaikea selkävamma ja se vaati leikkauksen. 2006 kausi oli Myllymäellä tuolloin pilalla. Myllymäki näki parhaakseen tuolloin siirtyä Äänekoskelle koska taidot olivat ruosteessa eikä hän olisi ehtinyt kuntoutua liigakauden alkuun. Äänekoskella Myllymäki pelasi 2006-2007 ehjän kauden ja taidot ovat taas samanlaiset kuin ennenkin.


title: Rahvaanrunoilijat

text: Rahvaanrunoilijat olivat itseoppineita, valistuneita talonpoikia, jotka kirjoittivat runoja 1800-luvulla. Tunnetuimpia rahvaanrunoilijoita olivat Paavo Korhonen, Olli Kymäläinen, Pentti Lyytinen, Pietari Makkonen ja Antti Puhakka.


title: Rahvaanrunoilijat

text: Monet rahvaanrunoista käsittelivät rahvaan asemaa. Runot noudattivat sääty-yhteiskunnan hierarkiaa, joka korosti sivistyneistön ja rahvaan vastakohtaisuutta. Paavo Korhonen kuvasi tätä eroa konkreettisesti runossaan "Talonpojille" (1831): ”Herrat hattua pitävät,/ Kyntömiehell’ on kypärä./ Herrat käyvät saappahissa,/Toisen vuoron tohvelissa,/Viertomies on virsuillansa.”


title: Rahvaanrunoilijat

text: Monet rahvaan kuvauksista heijastelivat sivistyneistön käsityksiä. Rahvasta ohjattiin omaksumaan sivistyneistön näkökulma ja sovittamaan oma elämänsä siihen. Korhosen runossa esimerkiksi jaettiin neuvoja, miten saavuttaa suosio herrojen silmissä. Hän kuvasi, miten piti toimia, jos herroja tuli kylään: ”Pane pöy’älle pötyä/ Laita lapsi naapurihin”.


title: Rahvaanrunoilijat

text: Osa rahvaanrunoilijoista ironisoi sivistyneistön liehakointia vieraskoreudella ja pintakosmetiikalla. Pietari Makkonen kirjoitti ironiseen sävyyn ”Ilolaulussa suomen kielen kasvannosta”, miten suomen kielestä tehtiin innolla salonkikelpoista ruotsin kielen rinnalle. Hän kuvasi kielen neidoksi, joka pestiin, kammattiin, vaatetettiin ja koristettiin. Seurapiireissä debytoituaan tätä herraskaista neitoa alkoivat sitten armastella niin professorit kuin rovastitkin.


title: Rahvaanrunoilijat

text: Itsetarkkailu ja ironisointi kertoivat rahvaan identiteetin etsinnästä muotoutuvassa kansankokonaisuudessa. Rahvas oli vielä monin tavoin sidoksissa sivistyneistön siitä aiempina vuosisatoina luomiin kuviin eikä rahvaanrunoudella ollut näin yhteiskuntajärjestystä kiistävää merkitytä.


title: Ville Lassila

text: Ville Lassila on suomalainen lentopalloilija, joka pelaa Muuramen Lentopallossa 2007–2008 kaudella. Muuramen Lentopallo pelaa Lentopallon SM-liigassa.


title: Ville Lassila

text: Lassila on pelannut urallaan aiemmin Kauhavan Visassa sekä Himangan Urheilijoissa. Lassilalle 2007–2008 kausi tulee olemaan ensimmäinen Lentopallon SM-liigassa. Lassila on kuulunut jo vuosia ykkössarjan parhaimpiin yleispelaajiin. Hän on tunnettu erittäin monipuolisesta hyökkäysvalikoimastaan myös.


title: Yli synkän virran

text: Yli synkän virran ("Crossing Jordan") on yhdysvaltalainen rikossarja, jossa bostonilainen oikeuspatologi Jordan Cavanaugh (Jill Hennessy) selvittää henkirikoksia ryhmänsä kanssa. Cavanaugh’n lähimmät kollegat ovat esimies tohtori Garret Macy (Miguel Ferrer), kriisiterapeutti Lily Lebowski (Kathryn Hahn), oikeusentomologi ”Bug” (Ravi Kapoor) sekä tohtorit Nigel Towsend (Steve Valentine), Sidney Trumaine (Eugene Byrd) ja patologi Devan Maguire (Jennifer Finnigan) sekä etsivä Woodrow ”Woody” Hoyt (Jerry O’Connell).


title: Yli synkän virran

text: Sarjan tuotannosta vastasivat Tailwind Productions ja NBC Universal, ja sitä esitettiin alun perin NBC:llä vuosina 2001–2007. Sarja päättyi 16. toukokuuta 2007 kuuden kauden jälkeen 117. jaksoon ”Crash”. Suomessa sarjaa on esittänyt Sub.


title: Kristinehamnin kunta

text: Kristinehamnin kunta () on Värmlannin läänissä sijaitseva Ruotsin kunta. Maakuntajaossa se kuuluu Värmlantiin. Kunnan keskustaajama on Kristinehamn.


title: Kristinehamnin kunta

text: Kunnan maapinta-ala on 755,20 neliökilometriä (1.1.2016) ja asukasluku 24 270 henkeä (31.12.2015).


title: Kristinehamnin kunta

text: Vuonna 2007 kunnassa oli 109,59 km² peltoa, joten saman ajankohdan maapinta-alaan vertaamalla saadaan peltojen osuudeksi 14,7 prosenttia kunnan maapinta-alasta.


title: Kristinehamnin kunta

text:
Vuoden 1862 kunnallislakien astuessa voimaan alueella sijaitsi Kristinehamnin kaupunki ja viisi maalaiskuntaa. Vuonna 1951 Varnumin maalaiskunta liitettiin Kristinehamnin kaupunkiin. Vuoden 1952 kuntauudistuksessa muodostettiin kaksi "suurkuntaa":
Visnumin maalaiskunnassa sijaitsi vuosina 1948–1954 Björneborgin taajaväkinen yhdyskunta.


title: Kristinehamnin kunta

text: Nykyinen Kristinehamnin kunta muodostettiin vuonna 1971 yhdistämällä Kristinehamnin kaupunki, Ölmen seurakunta jaetusta Väsen maalaiskunnasta sekä Visnumin maalaiskunta lukuun ottamatta Södra Rådan seurakuntaa. Södra Råda liitettiin Gullspångin kuntaan Skaraborgin läänisä.


title: Kristinehamnin kunta

text:
Kunnan väestö taustan mukaan on esitetty seuraavassa taulukossa.
Hieman vanhempien vuoden 2009 lopun tietojen mukaan kunnassa asui 320 Suomessa syntynyttä, mikä vastasi 1,3 prosenttia kunnan väestöstä.


title: Kristinehamnin kunta

text: Vielä vanhempien vuoden 1984 lopun tietojen mukaan 4,8 prosenttia kunnan asukkaista oli ulkomailla syntyneitä. Tuolloin kunnassa asui 439 Suomessa syntynyttä, mikä vastasi 1,7 prosenttia kunnan väestöstä.


title: Kristinehamnin kunta

text: Vuoden 2010 tietojen mukaan 20 vuotta täyttäneiden kuntalaisten mediaaninettotulot olivat 170 270 kruunua. Vuodelta 2007 olevan tiedon mukaan kuntalaisten nettovarallisuuden mediaani oli 47 000 kruunua.


title: Kristinehamnin kunta

text: Vuoden 2011 lopussa kunnan väestö jakautui eri ikäryhmiin seuraavasti:


title: Kristinehamnin kunta

text: Seuraava taulukko kuvaa työpaikkojen ja työllisten jakautumista eri elinkeinojen kesken. Luvut on laskettu kahdessa eri Statistiska centralbyrånin tilastossa ilmoitettujen perusteellisempien tietojen pohjalta. "Päiväväestö" (ruots. "dagbefolkning") kertoo kunnassa sijaitsevista työpaikoista ja "yöväestö" (ruots. "nattbefolkning") puolestaan kunnassa asuvien elinkeinosta. Työpaikkaomavaraisuus on laskettu päivä- ja yöväestön suhteena. Alkutuotanto tarkoittaa maa- ja metsätaloutta sekä kalastusta. Jalostuksen kohdalla on laskettu yhteen tavaranvalmistus- ja kierrätysteollisuus, energia- ja ympäristöyritykset sekä rakennusteollisuus. Muut toimialat on laskettu palveluihin lukuun ottamatta niitä, joiden elinkeino on tuntematon.


title: Kristinehamnin kunta

text: Kunnassa on 4 taajamaa, joiden osuus kunnan väestöstä vuoden 2010 lopussa oli 81,7 prosenttia. Taajamien ulkopuolella asui tuolloin 4 362 asukasta. Seuraavassa on lueteltu kunnan alueella sijaitsevat taajamat väkilukuineen:


title: Kristinehamnin kunta

text: Kunnan keskustaajama on lihavoitu.


title: Kristinehamnin kunta

text: Ruotsissa on tilastoitu taajamaväestö aikaisemmin myös vuosina 1960, 1965, 1970, 1975, 1980, 1990, 1995, 2000 ja 2005. Jonakin tai joinakin näistä vuosista kunnassa on ollut myös seuraavan luettelon mukaiset taajamat, jotka eivät enää ole taajamia:


title: Kristinehamnin kunta

text: Yli 200 asukkaan taajamien lisäksi kunnassa on vuoden 2010 tietojen perusteella myös seuraavat 50–199 asukkaan pientaajamat:


title: Kristinehamnin kunta

text: Ruotsissa on tehty tilastoja pientaajamista aikaisemmin myös vuosina 1990, 1995, 2000 ja 2005. Seuraavat paikkakunnat ovat olleet pientaajamia jonakin tai joinakin vuosina vuosien 1995, 2000 ja 2005 aikana, mutta ne eivät olleet pientaajamia vuonna 2010:


title: Kristinehamnin kunta

text: Ruotsissa valitaan joka neljäs vuosi edustajat valtiopäiville, maakäräjäkuntien valtuustoihin ja kunnanvaltuustoihin. Seuraavassa taulukossa on esitetty valtiopäivillä edustettuina olevien puolueiden saamat valtuustopaikat Kristinehamnin kunnanvaltuustossa vuodesta 1973 lähtien.


title: Kristinehamnin kunta

text: Vuodesta 2016 alkaen kunta on jaettu seuraaviin piireihin:


title: Kristinehamnin kunta

text: Vuoden 2012 aluejaon mukaan kunnassa on seuraavat Ruotsin kirkon seurakunnat:


title: Kristinehamnin kunta

text: Seuraavassa luettelossa on mainittu kaikki nykyisen kunnan alueella sijainneet seurakunnat. Jos seurakunta on lakkautettu, niin sen perässä on asteriski (*). Mahdolliset suluissa lukevat nimet ovat seurakunnan vaihtoehtoisia tai vanhempia nimiä. Jos nimen perässä lukee "kbfd", niin kyseessä "kirkonkirjapiiri" (), joka ei ole muodostanut omaa seurakuntaa, vaikka ne seurakuntiin rinnastetaankin.


title: Sodexo

text: Sodexo (entinen Sodexho Alliance) on ateria-, toimitila- ja kiinteistöpalveluja tarjoava yritys. Yhtiön perusti Pierre Bellon Marseillessa vuonna 1966 nimellä Société d'Exploitation Hôtelière (Sodexho) tuottamaan palveluja jokilaivoille. Yhtiö on toinen kahdesta maailman suurimmasta ateria-, toimitila- ja kiinteistöpalvelujen tarjoajasta. Toinen on brittiläinen Compass Group.


title: Sodexo

text: Sodexolla on 380 000 työntekijää 80 maassa. Sodexo on maailman 22:nneksi suurin työnantaja ja 7:nneksi suurin työnantaja Euroopassa. Sodexo-konserni on noteerattu sekä Pariisin että New Yorkin pörsseissä. Yhtiön liikevaihto oli 14,7 miljardia euroa elokuun 2009 lopussa päättyneellä tilikaudella. Se on laajentunut aggressiivisilla yritysostoilla, muun muassa hankkimalla kilpailijoitaan ja pyrkimällä monopoliasemaan alueella, jolla se toimii.


title: Sodexo

text: Sodexo työllisti vuonna 2012 Suomessa 2 339 työntekijää, ja liikevaihtoa muodostui 149 miljoonaa euroa. Sodexon edeltäjä Suomessa oli vuonna 1979 perustettu Polarkesti. Sodexo Oy:n liikevaihto oli elokuun lopussa 2009 päättyneellä tilikaudella 170,2 milj. euroa.


title: Sodexo

text: Sodexo-konsernin toimintaa yksityisissä vankiloissa ja kouluissa on arvosteltu voimakkaasti. Elokuvan "Super Size Me" yhdysvaltalaiseen kouluruokailuun kohdistuva arvostelu liitettiin myös Sodexon palveluihin. Vuonna 2004 Britanniassa näytettiin dokumenttielokuva, joka paljasti Sodexon tytäryhtiön Tillery Valleyn ruoanvalmistuksen epähygieenisyyden. Sodexoa on boikotoitu monista syistä ympäri maailmaa yliopistoissa Lontoossa, Washingtonissa, Quebecissä, New Yorkissa, Pennsylvanian Meadvillessä ja Indianassa sekä Suomessa Nordean pankeissa ja Tampereen yliopistossa. Kampanjoidessaan kouluruoan parantamiseksi brittiläinen tv-kokki Jamie Oliver osoitti usein sormella juuri Sodexoa, joka vastaa monin paikoin koulujen lounaista.


title: Sodexo

text: Sodexo on pyrkinyt nostamaan profiiliaan Stop Hunger -kampanjalla ja yhteistyöllä esimerkiksi Magic Johnsonin kanssa.


title: Jill Hennessy

text: Jillian Noel Hennessy (s. 25. marraskuuta 1968 Edmonton, Alberta) on kanadalainen näyttelijä, joka tunnetaan televisiosarjoista "Kova laki" ja "Yli synkän virran".


title: Jill Hennessy

text: Hennessy syntyi Edmontonissa, Albertassa. Hänen isänsä, John Hennessy, oli lihamyyjä, joka vaati huomattavasti matkustamista ja johti perheen toistuviin muuttoihin. Hänen äitinsä, Maxine, jätti perheen vuonna 1982, ja Jillin kasvatti osittain hänen isänäitinsä, Eleanor, joka asui Kitchenerissä, Ontariossa. Hänellä on nuorempi veli, John Hennessy Jr., ja identtinen kaksoissisko Jacqueline, joka on sanomalehtitoimittaja ja televisiojuontaja Kanadassa. Hennessyllä on irlantilaiset, ranskalaiset, ruotsalaiset ja italialaiset sukujuuret isänsä puolelta, ja suurimmaksi osaksi Ukrainan, kuten myös Itävallan, mustalaissukujuuret äitinsä puolelta. Hän valmistui Grand River Collegiate Institute:sta Kitcheneristä, Ontariosta.


title: Jill Hennessy

text: Hennessy ja hänen siskonsa esittivät kaksoispuhelintyttöjä elokuvassa "Erottomattomat" vuonna 1988. Hänet listattiin lyhyeksi ajaksi Dana Scullyksi "Salaiset kansiot" -sarjaan. Hennessy on kuuluisin rooleista Claire Kincaidina "Kova laki" -sarjassa (1993–1996) ja Jordan Cavanaugh'na "Yli synkän virran" -sarjassa. Vuonna 1999 Hennessy näytteli Lisaa lesbo-elokuvassa "Chutney Popcorn", ja vuonna 2000 hän kirjoitti, tuotti ja apuohjasi indie-elokuvan "The Acting Class".


title: Jill Hennessy

text: 9. kesäkuuta 2007 Hennessy pääsi Kanadan Walk Of Fameen.


title: Jill Hennessy

text: Hennessy on naimisissa ravintoloitsija Paolo Mastropietron kanssa. Heillä on kaksi lasta, 23. syyskuuta 2003 syntynyt Marco sekä 21. marraskuuta 2007 syntynyt Gianni.


title: Miguel Ferrer

text: Miguel Ferrer (7. helmikuuta 1955 Santa Monica, Kalifornia, Yhdysvallat – 19. tammikuuta 2017, Los Angeles, Kalifornia, Yhdysvallat) oli yhdysvaltalainen näyttelijä. Hän näytteli elokuvissa usein roistoa. Hän näytteli tohtori Garret Macya "Yli synkän virran" -sarjassa. Hänet muistetaan myös roolistaan kyynisenä FBI-agentti Albert Rosenfieldinä televisiosarjassa "Twin Peaks". Hän palasi kyseiseen rooliin "Twin Peaksin" kolmannen tuotantokauden jaksoissa, jotka julkaistiin vuonna 2017, ja tämä roolityö jäi hänen viimeisekseen.


title: Miguel Ferrer

text: Ferrer syntyi esikoiseksi puertoricolaiselle näyttelijälle ja ohjaajalle José Ferrerille sekä yhdysvaltalaiselle laulajalle Rosemary Clooneylle. Hänen sisaruksensa ovat Maria, Gabriel, Monsita ja Rafael (myös näyttelijä). Hänen serkkunsa on näyttelijä George Clooney. Ferrer kasvatettiin Hollywoodin loiston ja ylellisyyden keskellä. Lapsena hänen sankarinsa oli Batman, mutta teini-ikäisenä hänen mielenkiintonsa siirtyi musiikkiin.


title: Miguel Ferrer

text: Miguel Ferrer kuoli tammikuussa 2017 kurkkusyöpään kotonaan Los Angelesissa. Hän oli kuollessaan 61-vuotias. Hän näytteli "Twin Peaksin" kolmannella tuotantokaudella mutta ehti kuolla ennen jaksojen julkaisua. "Twin Peaksin" kolmannen tuotantokauden kolmas jakso on omistettu Ferrerille sekä Don S. Davisille.


title: Henrik de la Chapelle

text: Henrik de la Chapelle (s. 24. tammikuuta 1955) on suomalainen liikemies ja julkisuudessa tunnettu yhtenä Helsingin Jokereiden suurimmista omistajista. Hän asuu perheineen Sipoossa.


title: Henrik de la Chapelle

text: De la Chapelle toimii omistamansa CHC-Invest Oy -yhtiön kautta myös Helsinki International Horse Show'n taustayhtiön BCM Scanhorse Oy:n keskeisenä omistajana sekä hallituksen puheenjohtajana. Vuonna 2002 De la Chapelle perusti yhdessä Harry Harkimon ja Harry Damsténin kanssa Kullo Golf -kentän.


title: Henrik de la Chapelle

text: De la Chapelle on myös yksi uuden Anna-käteisautomaattiketjun pääomistajista.. Hän toimii Gösta Serlachiuksen taidesäätiön puheenjohtajana. Siinä virassa hän aloitti 2009.


title: Kathryn Hahn

text: Kathryn Hahn (s. 23. heinäkuuta 1974 Westchester, Illinois, Yhdysvallat) on yhdysvaltalainen näyttelijä ja koomikko, joka tunnetaan muun muassa roolistaan Lily Lebowskina televisiosarjassa "Yli synkän virran" (2001–2007).


title: Kathryn Hahn

text: Hahn syntyi Illinoisin Westchesterissä, mutta perhe muutti jo hänen varhaislapsuudessaan Clevelandiin, Ohioon. Hän aloitti näyttelemisen jo lapsena Cleveland Play Housessa ja sai neljäsluokkalaisena roolin television lastenohjelmasta "Hickory Hideout". Hahn opiskeli Northwestern-yliopistossa ja Yalen School of Dramassa. Pian Yalesta valmistuttuaan hän sai roolin "Yli synkän virran" -sarjasta.


title: Kathryn Hahn

text: Hahnin ensimmäinen suurempi elokuvarooli oli vuoden 2003 romanttisessa komediassa "Kuinka hukata kundi 10 päivässä". Hän on näytellyt myös muun muassa elokuvissa "" (2004), "Tähtitreffit", (2004), "A Lot Like Love" (2005), "Holiday" (2006), "Revolutionary Road" (2008), "Millerit" (2013) ja "Bad Moms" (2016). Hahn on näytellyt myös televisiosarjassa "Transparent" (2014–)


title: Kathryn Hahn

text: Hahn on naimisissa näyttelijä Ethan Sandlerin kanssa, jonka hän tapasi yliopistoaikoinaan Northwesternissä. Heillä on kaksi lasta: vuonna 2006 syntynyt poika ja vuonna 2009 syntynyt tytär.


title: Seinäjoki-areena

text: Seinäjoki-areena on Seinäjoella sijaitseva monitoimiareena. Se on valmistunut vuoden 2000 syyskuussa. Siellä järjestetään niin monenlaisia messuja kuin konsertti- ja urheilutapahtumiakin. Siellä on järjestetty esimerkiksi Farmari-maatalousnäyttely. Areenaan mahtuu muun muassa täysikokoinen jalkapallo- tai pesäpallokenttä. Varsinainen areenatila on kooltaan 7 900 neliömetriä. 2/3 siitä on joustinmattoa ja loput betonilattiaa. Areenan katsomossa on yhteensä 1 350 istuinpaikkaa. Lisäksi Areenasta löytyy muun muassa ravintola. Urheilukäytössä salibandyn liigaseura Seinäjoen Peliveljet pelaa Areenassa joitain kotiottelujaan. Talvisin myös useat pesäpallo- ja jalkapallojoukkueet käyttävät sitä harjoitus- ja ottelupaikkanaan jä tähän tarkoitukseen Areena pinnataan kumirouhematolla. Jalkapallokäytössä kenttä on täysimittainen, kuten pesäpallossakin. Jalkapallokentän koko on 64 m × 100 m. Tällöin areenaan laitetaan 12 mm Desso-kumirouhetekonurmi, joka on ollut areenassa alusta asti. Valaistusteho on 800 luxia. Pesäpallossa Areenassa on pelattu esimerkiksi halli-sm-sarjaa. Lisäksi Areenassa on järjestetty esimerkiksi painin EM-kilpailut vuonna 2002. Seinäjoki-areena on Seinäjoki Areena Oy:n hallinoima ja sen omistaa 26 eri yhteisöä. Näistä Seinäjoen kaupunki kuitenkin omistaa yli 90 prosenttia. Areenassa järjestettiin myös kansanjuhla MM-kultamitalistia keihäänheittäjä Tero Pitkämäkeä varten. Tuolloin tilan kapasiteetti oli 7000 henkeä, mutta paikalle saapui vain noin 2000 henkilöä. Seinäjoki-areenassa pelattiin vuonna 2005 myös Lentopallon Euroopan liigan ottelut Suomen ja Venäjän välillä.


title: Karl Goehring

text: Karl Goehring (s. 23. elokuuta 1978, Apple Valley, Minnesota, Yhdysvallat) on entinen jääkiekkomaalivahti.


title: Karl Goehring

text: Goerhing pelasi ennen ammattilaisuraansa Pohjois-Dakotan yliopiston joukkueessa NCAA-liigaa. Kauden 1999–2000 päätteeksi Goehring voitti yliopistosarjan mestaruuden ja hänet sarjan Yhdysvaltain-tähdistöön. Kesällä 2001 Goehring teki sopimuksen Columbus Blue Jacketsin kanssa. Hän pelasi Columbuksen organisaatiossa neljä kautta, muttei päässyt kertaakaan pelaamaan NHL:ssä. Goehring torjuikin neljä kautta AHL-joukkue Syracuse Crunchissa. Vuonna 2003 Goehring pääsi pelaamaan AHL:n tähdistöottelussa.


title: Karl Goehring

text: Goehring siirtyi SM-liigaan Jokereihin kaudeksi 2005–2006 paikkaamaan Boston Bruinsiin lähtenyttä Tim Thomasia, jonka suosituksesta Jokerit teki sopimuksen Goehringin kanssa. Hänen suorituksensa eivät kuitenkaan tyydyttäneet Jokerien johtoa ja hänen sopimuksensa purettiin. Loppukauden Goehring pelasi AHL:n San Antonio Rampagessa. Kesällä 2006 hän teki sopimuksen NHL-seura Nashville Predatorsin kanssa.


title: Karl Goehring

text: Goehring ei pelannut Nashvillessäkään yhtään NHL-ottelua, mutta torjui farmijoukkue Milwaukee Admiralsissa 44 pelissä. Kauden 2007–2008 alussa Goehring pelasi muutaman ottelun Wilkes-Barre/Scranton Penguinsissa ja Norfolk Admiralsissa ennen kuin teki koesopimuksen vanhan seuransa Syracuse Crunchin kanssa. Goehring pelasi Syracusessa 26 ottelua ja hänet valittiin marraskuun maalivahdiksi AHL:ssa voitettuaan kuukauden aikana seitsemän peliä kahdeksasta ottelustaan. Kesällä 2008 Goehring vaihtoi jälleen seuraa, kun hän teki sopimuksen seuraavasta kaudesta Manitoba Moosen kanssa. Kaudella 2008–2009 Goehring pelasi Moosen riveissä 26 ottelussa ennen siirtymistään San Antonio Rampagen organisaatioon, jossa hän pelasi uransa viimeiset viisi ottelua.


title: SdKfz 251

text: Sonderkraftfahrzeug 251 (SdKfz 251) oli toisen maailmansodan aikainen saksalainen puolitelavaunu. Ensimmäiset mallit valmisti Hanomag-yhtiö ja niiden valmistus jatkui läpi sodan.


title: SdKfz 251

text: Ensimmäiset mallit annettiin 1. panssaridivisioonalle vuonna 1939. Puolitelavaunun mallit olivat A–D- ja niistä oli olemassa useita eri versioita. Alkuperäinen idea oli, että puolitelavaunu voisi kuljettaa ryhmä verran (9 miestä) sotilaita taisteluun suojassa käsiaseiden ja tykistön tulelta. Kahta ensimmäistä mallia valmistettiin vain muutamia kappaleita, D:n ollessa yleisin. A-C-mallien valmistus oli kuitenkin monimutkaista- ja yksinkertaistettu D-malli tuli tuotantoon loppuvuodesta 1943. Vaunut oli suunniteltu kulkemaan maastossa, mutta sen eturenkaat eivät olleet vetäviä, mikä rajoitti vaunujen maastokäyttöä.


title: SdKfz 251

text:
Perusmallin (SdKfz 251/1) aseistus oli suojalevyn taakse kuljettajan yläpuolelle asennettu yksittäinen MG-34- tai MG-42-konekivääri. Vaunussa olleen ryhmän konekiväärin pystyi kiinnittämään vaunun takaosan ilmatorjuntajalustaan.
Vaunusta valmistettiin useita eri versioita erikoistehtäviin, kuten ilmatorjuntaan, panssarintorjuntaan- ja esimerkiksi infrapuna-valaisimella varustettu malli.
SdKfz 251:stä valmistettiin virallisesti 23 eri versiota ja niistä oli olemassa muutamia muutoksia. Mallit on eroteltu lisäämällä numero mallin perään.


title: Margareta

text: Margareta on kansainvälinen naisen etunimi. Nimestä on runsaasti erilaisia muunnelmia. Useissa kielissä käytetään kirjoitusasua Margaret, Margareth, Margarethe tai Margarita. Suomalaisessa almanakassa nimi on ollut vuodesta 1908 lähtien Margareeta. Nimestä tunnetaan myös suomalaistunut muoto Margareetta ja aikoinaan kalenterissakin ollut Margaretha.


title: Margareta

text: Margaretan ja Margareetan nimipäivä on Suomessa 20. heinäkuuta.


title: Margareta

text: Margareta ja sen muunnelmat ovat lähtöisin kreikan kielen helmeä tarkoittavasta sanasta. Tämä taas saattaa olla johdos persian ”valon lasta” merkitsevästä sanasta. Espanjan kielessä Margarita merkitsee päivänkakkaraa.


title: Margareta

text:
Heinäkuuhun 2016 mennessä Suomessa on rekisteröity 21 657 Margareta-nimen, 3 380 Margaretha-nimen, 1 793 Margareeta-nimen ja 1 4543 Margareetta-nimen saanutta naista. Vastaavasti on noin 800 naiselle annettu nimi Margaret ja 758 naiselle nimi Margarita; muut muodot ovat harvinaisempia.
Listan henkilöt ovat suomalaisia, ellei toisin mainita.


title: Markku Flink

text: Markku Flink (s. 1964 Oulu) on suomalainen käsikirjoittaja, dramaturgi ja toimittaja.


title: Markku Flink

text: Flink on käsikirjoittanut Kaija Juurikkalan ohjaaman lastenelokuvan "Valo" (2005), joka on lasten oikeuksia käsittelevä tosipohjainen draamaelokuva. Flink on ohjannut myös useita lyhyitä dokumentteja ja työskennellyt toimittajana niin lehdissä ("Lapin Kansa", "Porvoon sanomat", "Satakunnan Kansa") kuin televisiossakin (MTV Oy: uutistoimitus, Yle TV1: uutistoimitus).


title: Eki Jantunen

text: Erkki ”Eki” Jantunen (s. 1. maaliskuuta 1951 Orimattila) on suomalainen muusikko ja televisiokasvo/radioääni.


title: Eki Jantunen

text: Tanssikansan kestosuosikki Eki Jantunen & Mutkattomat on pitänyt pitkään kotimaisen tanssimusiikin Suomi-lippua korkealla. Ahkerana levyttäjänä ja monipuolisena keikkayhtyeenä ryhmä on esiintynyt aktiivisesti eri puolilla maamme tanssitaloja, lavoja ja laivoja jo vuosikymmeniä. Vierailuja on tehty vuosien varrella myös ulkomaille mm. Ruotsiin, Neuvostoliittoon, Marokkoon, Turkkiin, Espanjaan, Kreikkaan ja Viroon.


title: Eki Jantunen

text: Eki Jantunen & Mutkattomat on tullut suuren yleisön tutuksi huippuhitillään ”Jätkän humppa” vuonna 1976 Mutkattomat-triossa.   Se on keikkunut maamme soitetuimpien kappaleiden kärkiviisikossa (Teosto) jo vuosia. Yhtye on palkittu valtakunnallisella Kullervo Linna-palkinnolla monipuolisen tanssimusiikin esittäjänä  (1993).


title: Eki Jantunen

text:
Mutkattomien solisti Eki Jantunen on  toiminut juontajana radiossa ja TV:ssä vuosikymmeniä.
TV:ssä pitkäaikaisia, miljoonakatsojien suosikkiohjelmia ovat olleet mm. Toivotaan – Toivotaan 1986-90 (MTV3, tuottajana Irja-Liisa Ailio), Tanssit Stadissa 1994-96 (TV1, tuottajana Heikki Kahila), Kultainen ja Hopeinen Harmonikka, Valkea Ruusu (tuottajana Matti Ristimäki)  ja Resiinaralli (MTV3,). Radion puolella 1980-92 (Radio Suomi) puolestaan mm. Puhelinlangat, Toivekonsertit, Radioiltamat, Tanssiorkestereiden Suomenmestaruuskilpailut (SMORK, tuottajana Veijo Miettinen)  sekä  ”Juhlanpaikka”-radiosarja (Suomen Sävelradio 2001-2002).


title: Eki Jantunen

text: Solisti on ollut tuttu ääni /näky niin televisiossa, radiossa kuin lukemattomien juhlien juontajana jo useamman vuosikymmenen ajan. Pitkäaikaisia juontokohteita ovat olleet mm. Resiinaralli VR/MTV3 (1993-2000), Ylläs Soikoon ja SMORK (1990-2002), Olavi Virta laulukilpailu eri vuosina 1990 ja 2000-luvuilla.


title: Eki Jantunen

text: Musiikki on ollut Eki Jantusen kuvioissa mukana vuodesta 1965 alkaen. Popbändinä on saavutettu mm. pronssia popyhtyeiden SM-kisoissa 1968. Bändiniminä ovat olleet mm. The Spellinger, The Face, The Free ja The Freeband. Poppia soitettiin eri kokoonpanoilla kymmenisen vuotta esiintymisten kohdistuessa mm. teinikonviin, klubeihin ja erilaisiin tapahtumiin.


title: Eki Jantunen

text: Yhtyeenä 'original' Mutkattomat-trio Pekka Melander (hanuri,laulu)+Hannu Tuominen (rummut,laulu)+Erkki Jantunen (laulu-basso) on ollut mukana mm. Lavalauantai -ja Sävelsilta -ohjelmissa (Radio Suomi, tuottaja Veijo Miettinen) sekä TV-sarjassa ”Rakas kallis auto” (MTV3, tuottaja Markku Veijalainen ) 70-ja 80-luvuilla.


title: Eki Jantunen

text: Vuonna 2015 Eki Jantunen & Mutkattomat on juhlatuulella. Myötätuulisen mutkatonta menoa on tarjottu tanssikansalle jo 40 vuotta. Yhtyeen perustamisvuosi on 1975.


title: Eki Jantunen

text: Eki Jantunen & Mutkattomat on julkaissut yhteensä 21 albumia, niistä viimeisin on  nimeltään  suoraan tansseista taltioitu kokonaisuus ”Tanssilavakeikka” (Radio Suomi / Lavalauantai  -taltiointi, Orimattilan Kehräämö 2005). Solisti on palkittu mm. Vuoden Kaupunkilainen (Orimattila 2003) ja Vuoden Taiteilija (Lahden Piirin Karjalaiset 2004).


title: Eki Jantunen

text: Levytyksiä on tähän mennessä kaikkiaan noin 230 kpl. Eki Jantusen kynänjälki mutkattoman musiikin säveltäjänä/ sanoittajana/sovittajana levytetyistä kappaleista on reilussa sadassa laulussa.


title: Argentiinan kongressitalo

text: Argentiinan kongressitalo () on rakennus Argentiinan pääkaupungissa Buenos Airesissa. Sen on suunnitellut italialainen arkkitehti Vittorio Meano. Rakennuksen rakennustyöt käynnistettiin vuonna 1898 ja se avattiin vuonna 1906. Ajan saatossa kongressitalo osoittautui kuitenkin liian pieneksi, ja vuonna 1974 aloitettiinkin lisärakennuksen eli Edifio Anexon rakennustyöt.


title: Gion matsuri

text: Gion matsuri () on vuosittainen juhla ("matsuri") Kiotossa Japanissa. Se on yksi Japanin kuuluisimmista festivaaleista. Gion matsuri kestää koko heinäkuun ja huipentuu "Yama-boko junkō" -paraatiin () 17. heinäkuuta. Toinen paraati järjestetään 24. heinäkuuta.


title: Gion matsuri

text: Paraateissa kuljetetaan valtavia koristeltuja vaunuja.


title: Gion matsuri

text: Kioton keskusta-alue suljetaan moottoriliikenteeltä kolmena paraatia edeltävänä yönä. Yöt tunnetaan nimillä Yoiyama () 16. heinäkuuta, Yoiyoiyama () 15. heinäkuuta ja Yoiyoiyoiyama () 14. heinäkuuta. Kadut reunustetaan ruokaa myyvillä kojuilla, joissa tarjotaan esimerkiksi yakitoria, makeisia, taiyakia, takoyakia ja okonomiyakia. Monet kiotolaiset tytöt pukeutuvat yukatoihin ja kantavat perinteisiä kukkaroita ja viuhkoja.


title: Gion matsuri

text: Yoiyama-iltoina jotkut vanhat yksityistalot avaavat eteisensä ("genkan") yleisön nähtäväksi, esitellen arvokkaita perintökalujaan. Tapahtuma tunnetaan "sermifestivaalina" (), ja se on mahdollisuus käydä katsomassa perinteisiä kiotolaisia asuintaloja.


title: Gion matsuri

text: Juhla järjestettiin ensimmäisen kerran puhdistautumisrituaalina. Vuonna 869 kiotolaiset kärsivät kulkutaudista, jonka ajateltiin olevan vihamielisen kamin Gozu tennōn aiheuttamaa. Keisari Seiwa käski asukkaita rukoilemaan apua Gionin kaupunginosan Yasaka-jinjan kamilta, Susano'o-no-mikotolta. 66 tyyliteltyä ja koristeltua hilparia, yksi Japanin jokaiselle provinssille, asetettiin Shinsen-enin puutarhaan yhdessä Yasakan temppeliltä tuotujen siirreltävien pyhäkköjen ("mikoshi") kanssa.


title: Gion matsuri

text: Käytännöstä tuli suhteellisen vakiintunut, ja se toistettiin aina tautiepidemian puhjetessa. Vuonna 970 tapahtumasta tuli vuosittainen. Ajan kuluessa voimakkaammaksi ja vaikutusvaltaisemmaksi tullut kauppiasluokka teki festivaalista monimutkaisemman ja käytti paraatia varakkuutensa esittelyyn.


title: Avenida de Mayo

text: Avenida de Mayo () on katu Argentiinan pääkaupungissa Buenos Airesissa. Se on nimetty vuoden 1810 toukokuun vallankumouksen mukaan. Katu on saanut inspiraationsa Espanjan pääkaupungin Madridin Gran Vía -puistokadusta. Katua reunustavat arkkitehtuuriltaan art nouveauta ja uusklassismia edustavat rakennukset. Vuonna 1997 Argentiinan hallitus teki kadusta kansallishistoriallisen kohteen.


title: Cleaner

text:
Cleaner on yhdysvaltalainen, suomalaisen Renny Harlinin ohjaama jännityselokuva, joka esitettiin ensimmäisen kerran vuonna 2007, ja Suomen ensi-ilta oli tammikuussa 2008. Elokuvassa entinen poliisi ja nykyinen rikospaikkojen siivooja Tom Cutler saa toimeksiannon erääseen kohteeseen, jossa tulisi siivota paikat henkirikoksen jäljiltä.
Cutlerille selviää hyvin pian että toimeksianto onkin lavastettu, lisäksi poliisin kiinnostus häntä kohtaa
kasvaa.


title: Coliseo General Rumiñahui

text: Coliseo General Rumiñahui on sisäurheiluareena Ecuadorin pääkaupungissa Quitossa. Areenalle mahtuu noin 16 000 henkeä ja sitä käytetään enimmäkseen koripallo-otteluihin, mutta myös musiikkikonsertteihin ja muihin tapahtumiin. Rakennus valmistui vuonna 1991.


title: Joni Markkula

text: Joni Markkula (10. helmikuuta 1983) on suomalainen A-maajoukkuelentopalloilija, joka pelaa kaudella 2009-2010 1-sarjan etelälohkossa A-Volleyn joukkueessa.


title: Joni Markkula

text: Markkula aloitti lentopallon 10-vuotiaana Vaasan Kiiston junioreissa. 16-vuotiaana hän suuntasi Kuortaneen Urheilulukioon. Kuortaneella hän opiskeli ja harjoitteli maan parhaiden lukioikäisten lentopalloilijoiden parissa. Kuortaneella ollessa hän pelasi 2-sarjaa nuorten maajoukkueen mukana, sekä Vaasan Kiiston mukana 1-sarjaa.


title: Joni Markkula

text: Tampereelle Markkula siirtyi 2001–2002 kaudeksi kun hän oli vasta 18-vuotias. Heti ensimmäisellä kaudellaan SM-liigassa Markkula pääsi juhlimaan Suomen mestaruutta. Markkula oli joukkueessa kakkospassarin roolissa, Sami Juvosen hoidellessa ykköspassarin hommia. Näin Markkula pystyi vielä keskittymään opiskeluunkin lentopallon pelaamisen ohessa. Seuraavalla kaudella Markkula sai kaulaansa ripustaa SM-hopean, jonka jälkeen Isku-Volleylle tuli yksi mitaliton kausi. Kaudella 2005 Isku-Volley voitti taas mitalin, tällä kertaa pronssin. Markkula oli vakiinnuttanut paikkansa joukkueen ykköspassarina.


title: Joni Markkula

text: Saksassa pelaava Unterhaching hankki Markkulan riveihinsä 2006 kaudella. Markkula sai ensimmäisellä ulkomaan kaudellaan arvokasta ammattilaiskokemusta. Saksassa vuoden oltuaan hän lähti pelaamaan Espanjan pääsarjaan. Espanjassa Markkulan joukkue koki kuitenkin koko ajan loukkaantumisia. Markkula joutui pelaamaan jopa eri pelipaikoilla kaudella. Vaikea kausi Espanjassa päättyi kauden puolessa välissä kun joukkue päätti valita syntipukiksi Markkulan. Markkula joutui lähtemään seurasta ja tuli loppukaudeksi takaisin Suomeen pelaamaan, Mutalan Riennon riveihin.


title: Joni Markkula

text: Joensuussa Markkula pelasi hyvän ja ehjän loppukauden nostamalla joukkueen profiilia SM-liigassa kärkikahinoihin selvästi. Joensuu aiheutti muun muassa runkosarjan ylivoimaisesti voittaneelle Pielaveden Sammolle sen ainoan tappion runkosarjassa. 2007–2008 kaudeksi Markkula vaihtoi seuraa Vammalan Lentopalloon, jolla oli mitalipelit tavoitteena liigassa.


title: Joni Markkula

text: Markkula pelasi uransa parhainta lentopallo VaLePan väreissä kaudella 2007-2008. Hän johdatti joukkueen runkosarjassa seuran historian parhaimmalle sijalle, kolmanneksi. Sama tahti jatkui pudotuspeleissä ja Markkulan joukkue vei lopulta pronssia, joka oli seuran historian toinen. Markkula valittiin kauden aikana muun muassa kuukauden pelaajaksi lokakuussa.


title: Joni Markkula

text: Kaudeksi 2009-2010 Markkula siirtyi 1-sarjaan akaalaisen A-Volleyn riveihin. Markkula pelasi ilman sopimusta A-Volleysta, ja kun lentopalloliigasta Isku-Veikot tarjosi hänelle sitä, niin vaasalaislähtöinen passari siirtyi kesken kauden Isku-Veikkojen riveihin kauden loppuun kestäneellä sopimuksella.


title: Joni Markkula

text: Markkula kuuluu nykyään myös miesten maajoukkueen vahvuuteen. Ensimmäinen maaottelu oli hänellä kaudella 2005 Saksaa vastaan Euroopan Liigassa. Markkulalla on takanaan 14 A-maaottelua (4.9.2006) mennessä. Hän taistelee maajoukkueessa peliajasta sellaisten pelaajien kuin Mikko ja Antti Eskon sekä Simo-Pekka Ollin kanssa.


title: Las Lajasin katedraali

text: Las Lajasin katedraali () on katedraali Kolumbian Nariñon departementissa, Ipialesin kunnassa. Se on rakennettu Guaitarajoen kanjonin sisälle. Katedraali edustaa arkkitehtonisesti uusgotiikkaa. Sen rakennustyöt käynnistettiin 1. tammikuuta vuonna 1916 ja ne saatiin päätökseen 20. elokuuta vuonna 1949. Rakentamisen tekivät mahdolliseksi paikallisten asukkaiden lahjoitukset. Katedraali korvasi 1800-luvulta peräisin olleen kappelin.


title: Las Lajasin katedraali

text: Katedraalissa käy vuosittain tuhansia pyhiinvaeltajia.


title: José Luis Martell

text: José Luis Martell (21. syyskuuta 1976) on meksikolainen entinen lentopalloilija, joka pelaa hakkurin peliroolissa. Hän pelasi 2008-2009 kaudella Lentopallon SM-liigassa, Vammalan Lentopallon väreissä. Hänet on valittu urallaan muun muassa Pan-Amerikan parhaimmaksi pelaajaksi vuonna 2007.


title: José Luis Martell

text: Martell aloitti uransa kotimaassaan Meksikossa jo hyvin nuorena. Hänen tavoitteensa lentopallon suhteen oli heti selvä: ammattilaisuus. Pian tavoitteet alkoivat toteutua ja Martell nousi yhdeksi Meksikon parhaimmaksi junioripelaajaksi. Meksikossa ei kuitenkaan ollut sellaista aikuisten pääsarjaa, johon Martell olisi voinut nousta. Näin Martell joutui muuttamaan kotimaastaan pois ja aloittamaan lentopallon Espanjassa Malagan juniorijoukkueissa.


title: José Luis Martell

text: Malagassa Martellin kehitys jatkui samaa rataa, ja hän nousi Espanjan kovaan pääsarjaan. Ensimmäinen seura Espanjan pääsarjassa oli Gijon, jossa Martell pelasi muutaman menestyksekkään vuoden. Tämän jälkeen hän vaihtoi pelaamaan Arona Teneriffaan, jonka jälkeen tie vei edelleen Espanjan pääsarjassa Teruelin joukkueeseen.


title: José Luis Martell

text: Teruelissa Martell pelasi uransa toistaiseksi viimeisen kauden Espanjassa yhdessä suomalaisen Joni Markkulan kanssa. Teruelin kausi ei ollut parhain mahdollinen, ja Martell halusi uusia haasteita uralleen, joita hän löysi lopulta Suomesta, Lentopallon SM-liigasta.


title: José Luis Martell

text: Uusi seura oli nimeltään Vammalan Lentopallo, Vammalasta. Martell innostui uudesta haasteesta ennen kautta vielä enemmän kun kuuli että Valepa oli tehnyt kaksivuotisen sopimuksen suomalaisen Joni Markkulan kanssa. Näin suomalainen VaLePa sai hankittua todellisen huippuvahvistuksen.